Муқаддас Китобни ўрганамиз 16 — Dilkashradio.com\nМуқаддас Китобни ўрганамиз 16\nХурматли радио тингловчилар, биринчидан савол берайлик: фаришта одам учун ўла олармиди? Бироз мулоҳалаза қилганимиздан сўнг, бунинг имкони йўқ деган шак-шубҳасиз хулосага келамиз. Биринчидан, билишимизча, фаришталар руҳ бўла туриб, ўла олмайдилар. Инсоннинг ўринбосари “фаришталардан…паст қилиниб, ўлим азоб-уқубатини” чекиши керак эди деб ёзади ибронийларга мактубининг иккинчи боби тўққизинчи оятида. Шундан сўнг, фаришта ҳаттоки ўлганида ҳам, инсон маҳлуққа сиғинган бўлар эди, бу эса Худонинг Каломида тақиқлангандир.\nЖонивор инсон учун ўлиши мумкин эмасми?\nЭски Аҳдда жониворларни қурбонга келтириш талаб қилинар эди. Бироқ бу қурбонлик ҳеч бўлмаса битта гуноҳни оқлаш учун ҳам етарли эмас. “Чунки буқаю такаларнинг қони гуноҳларни бартараф қила олмайди.” Жониворларни қурбонга келтириш бўлғуси мукаммал Қурбоннинг шунчаки бир тимсоли эди. Юқорида айтилганлардан на фаришталар, на жониворлар инсоннинг гуноҳлари учун жазо олиши учун унинг ўрнини боса олмаслиги келиб чиқади. Модомики, ўринбосар ўхшаш бўлиши лозим экан, демак, инсон учун инсон ўлиши керак. Бу шундай бўлиши шарт. Ҳар қандай бошқа ўринбосарлик бунга тенг бўлмас, ноинсофлик билан қилинган ва ноўрин иш бўлар эди.\nШу билан бирга ўринбосар бе гунох бўлиши лозим. Бироқ энди бошқа савол туғилади. Бир гуноҳкор одам иккинчи одам учун ўла олмайди, чунки у ўзи ўз гуноҳлари учун жазо топиши керак. Худонинг қонуни ҳар бир гуноҳкор учун ўлимни талаб қилади. Демак, гуноҳсиз одам ягона тегишли ўринбосар бўлиши мумкин. У мангу ва абадий бўлиши керак. Бироқ фақатгина Худованд абадийдир. Бу ҳам ҳаммаси эмас. Биз яна бир шартни қўшимча қилмоғимиз керак. Бир гуноҳсиз одам фақатгина бир гуноҳкор одамнинг ўрнини босишга ҳақли. Барча инсонларнинг гунохи учун азоб чекиб ўлим кўрадиган эса пок ва гунохсиз хамда комил бўлмоғи лозим. Бу ҳолда унинг ўлими абадий кучга ва қийматга эга бўлиши керак.\nБундай деганимизда биз унинг ўлими бутун инсоният содир қилган ва келажакда содир қилажак гуноҳларнинг оқланиши учун етарли эканлигини тушунмоғимиз лозим. Ўринбосар мангу бўлмоғи лозим. Бироқ биз фақат Худо мангу эканлигини юқорида айтиб ўтдик. Ўз хохиши билан барча инсонларнинг гунохи учун ўлимга борувчи, ўз қонини тукмоғи лозим. Охирги талабни кўриб чиқайлик. Худо уларни кўрмаслиги учун инсоннинг гуноҳлари йўқ қилиниши керак бўлса, демак, ўринбосар ўз қонини тўкиши керак бўлади.\nБу талаб Худо табиатининг ва Унинг йўлларининг талаби эканлиги Муқаддас Китобнинг ушбу оятлари билан тасдиқланади: “Ва қон сизлар яшаб турган уйларингизда нишона бўлади, қонни кўриб, четлаб утаман ва Миср ерини нобуд қилаётганимда ораларингизда ҳалокатли жароҳат бўлмайди”.Чиқиш китоби 12 боб 13 оят. “Чунки вужуднинг жони қонда, ва Мен сизларнинг жонларингиз покланиши учун уни қурбонгоҳ учун мўжалладим, зеро бу қон жонни поклайди”. Амрлар 17 боб 11 оят. “Зотан Таврот Қонуни бўйича қарийб ҳамма нарса қон билан покланади, қон тўкилмасдан умуман кечирим бўлмайди”. Ибронийларга 9 боб 22 оят.\nМуқаддас Китобни ўрганамиз 39


Иктисодиётни соядан олиб чиқиш ҳақида ўйлар / Янгиликлар, фикрлар, воқеалар | Ўзбекистон\n05 сентябрь 2019 344 0\nИктисодиётни соядан олиб чиқиш ҳақида ўйлар\nНорасмий иқтисод, ёхуд русчадан тўғридан-тўғри таржима қилган ҳолда «соядаги иқтисодиёт», «хуфиёна иқтисодиёт» ҳақида фикр юритмаган инсон деярли йўқ. Аксарият масалага юзаки баҳо бериб, у-бу, юлиқ, бир-бири билан мантиқан боғлиқ бўлмаган иқтисодий, сиёсий омиллар амалга оширилса, норасмий иқтисод ўз-ўзидан йўқ бўлади деган фикр юритади.\nАввалам бор, тушунчаларда келишиб олсак: нимани ва қайси ҳолларда «соядаги/хуфиёна иқтисодиёт» деб аташ мумкин? Нима, қайси холат мезон бўла олади? Бизнинг фикримиз бўйича, норасмий иқтисодиётнинг асл мақсади, муддаоси - олинган даромадларни умуман, ёки қисман яшириш бўлиб, қуйидаги ҳолатларда юзага келади:\nИшлаб чиқарилган маҳсулотлар ва кўрсатилган хизматлардан олинган даромадни тўла ёки қисман яшириш (income lowering) ва натижада солиқ хажмини камайтириш;\nИшлаб чиқариш ёки сотилиши таъқиқланган ашё ва буюмларни сотиш, ёки ишлаб чиқариш ёки сотилиши учун маҳсус рухсатнома ва лицензиялар талаб қилинган ҳолларда, уларга эга бўлмаслик, савдо талабларини инкор қилиш (violation of trаde rules);\nУмуман Қонун доирасида, лекин ўз амали ва таъсиридан фойдаланиб, бошқалардан устунроқ ҳолатга эришиш (power abusing);\nНоқонуний ҳолда божхона ва солиқлар соҳасида турли имтиёзларни қўллаш ва улардан фойдаланиш, ёки айланма, даромад ва ресурс солиқлари миқдорини камайтириш мақсадида уларнинг асл хажмини кам кўрсатиш (tax evasion);\nЎзаро боғлиқ бўлган корхоналар ўртасида солиқдан қочиш мақсадида турли нарх (масалан, нархларни бўрттириб) трансакцияларини (transfer pricing) яратиб, қонунда белгиланган солиқлардан қочиш, ёки амалда кўрсатилмаган, етказиб берилмаган хизмат, маҳсулотлар учун пул утказиш, жамғарилган капитал ёки унинг қисмини чет элга чиқариш (capital outfly).\nХуфиёна иқтисодиётнинг асосий иштирокчилари ким?\nРоссияда бюджет ташкилотлари билан ишлайдиган хусусий корхоналар билан мулоқотлар мазмуни шуни кўрсатади-ки, улар томонидан амалга оширилаётган бевосита давлат буюртмалари асосидаги контрактлар камида 5-8% коррупцион хажмга эга. Яъни бу контрактлар қандай тизимлар орқали амалга оширилмасин, бевосита молиялаштириш, ўзлаштириш жараёнида контракт хажмининг 5-8% миқдори бюджет эгаларига турли шаклларда «чин кўнгилдан миннатдорчилик» сифатида қайтарилади. Албатта, ҳеч ким сизга ташкилотлар номи ёки мутасадди ходимлар исмини айтмайди, лекин «тизимни қандай ишлашини» тўғри тушунтиришади. Шу мантиқдан келиб чиқиб, агар 2019 йилнинг биринчи ярмида Ўзбекистонда давлат бюджети ҳаражатларининг умумий миқдори 55 266,3 млрд сумни ташкил этганини инобатга олсак, шу сумманинг 30 фоизи бевосита ҳаридлар учун (жиҳозлар, траспорт воситалари, дори-дармонлар, кийим-кечак ва ҳоказо) йўнатилган деб тахмин қилсак, ана шу сумманинг 0.8-0.9 трлн сўмдаги хажми «чин кўнгилдан миннатдорчилик» учун ишлатилган, деб тахмин қилиш мумкин.\nУнитар корхоналар ва давдат тизимидаги ва мустақил молиялаштиришда бўлган корхоналарда амалга оширилган ҳаридлардан (маҳаллий ёки импорт) бу соҳада қолишмайди ва улардаги «ставка» умумий ҳарид суммасининг 10 фоизидан кам эмаслиги эҳтимоли мавжуд.\nДавлат тасарруфида бўлган ёки хусусий мулкка асосланган корхонада ишлаб чиқариш хажми қанча катта бўлиб, у қанча кўп миқдорда турли маҳсулотлар ишлаб чиқарса ва хизматлар кўрсатса, унинг бағрида хуфия иқтисодиёт учун барча шароитлар бор. Ва бу ҳолат ишлаб чиқариш тизими, ёки мулк эгалигига ҳам боғлиқ эмас, бу ҳол ҳамма ерда бўлиши мумкин.\nМасалан, тоғ-кон саноатини олсак. Қазиб олинган маъдандан қанча миқдорда фойдали модда (олтин, кумуш ва ҳоказо) ишлаб чиқарилиши ўртача нормативлар ва лаборатория анализлари асосида аниқланади. Аслида эса, маъдандан олинган фойдали маҳсулот хажми анча кўп бўлиши мумкин. Ҳеч қайси кузатувчи 24/7 асносида ишлаб чиқаришнинг ҳамма ижрочиларини кузата олмайди. Айнан шунинг учун ҳам, бу шароитларда энг катта хуфия иқтисодиёт асослари туғилиш имкони мавжуд.\nБу фикримиз жуда муҳим бир хулосага олиб келади: қайси бир мамлакатда ишлаб чиқариш хажми нисбий марказлашган бўлса, давлат назорати (мулкчилиги) ана шу корхоналарда аксарият бўлса, бу мамлакатда хуфия иқтисодиёт хажми шунча катта бўлади.\nКичик ва ўрта бизнес ва хуфиёна иқтисодиёт\nКичик ва ўрта бизнес (КЎБ) ҳам айнан юқорида кўрсатилган асноларда хуфия иқтисодиётни амалга оширади, лекин унинг хажми давлат ташкилотлари, йирик давлат корхоналари, унитар корхоналар қилаётган айланмаларидан анча кам, ва демак-ки, аслида, давлат миқёсида умуман катта аҳамиятга эга эмас.\nАслида эса, катта трансчегара халқаро корпорациялар шундай умумдунёвий дунёқараш ўрнатишга эришди-ки, унга асосан, худди-ки, айнан кичик ва ўрта бизнес (КЎБ) хуфия иқтисодиётнинг энг катта ини эмиш. Бугунги кунда либерал иқтисодиёт айнан ана шу фикрни олдинга суради, ва бир қарашда тўғри кўринган, лекин аслида мутлақо тескари ва зарарли ғояларни ўртага ташлайди: «КЎБ ни хуфия иқтисодиётдан олиб чиқиш керак, у йирик корхоналар билан баробар солиқлар оғирлигини кўтариши керак, унда бизнес шаффофлигини оширишимиз керак, КЎБ да корпоратив бошқарув асосларини кучайтиришимиз керак» ва ҳоказо... Нега шу гаплар йирик корхоналар ҳақила юритилмайди? Ахир бир тоғ-кон комбинатининг йиллик даромади мамлакатдаги барча КЎБ вакилларининг даромадлари билан тенг бўлиши мумкин?! Нега асосий ўйинчилар четда қолиб, майдалар ишлари ўртага ташланаяпти?\nКЎБ орасида қуйидаги тоифадаги даромад эгалари ҳам бор:\nдаромади жуда паст ва кундалик минимал эҳтиёжларни қондиришга аранг етказувчи тадбиркорлар (яъни том маънода «тирикчилик учун» зўрға етарли бўлган даромад эгалари);\nўз маҳорати ва жисмоний кучини ишга солиб, давлатдан ҳеч нарса сўрамай (на нафақа, на пенсия), қонунларни бузмай, лекин давлатга ҳисобот бермай меҳнат қилаётганлар;\nолган даромади оз, лекин бутун айланма маблағларлан солиқ тўлашга мажбур қилинган тоифадаги тадбиркорлар;\nтопган-тутгани ишлаб чиқаришни давом эттиришга кетаётган, лекин солиқ шартлари бўйича ана шу сармоя пуллардан ҳам солиқ тўлаётган гуруҳлар.\nҲўш, буларни ҳам асли шакл юзасидан хуфиёна иқтисод ташкилотчилари деб атаймиз-ми? Бундай категориядаги солиқ тўловчиларнинг барча даромадлари битта йирик корхонанинг хуфия даромадидан кам бўлган тақдирда ҳам-ми?\nБизнинг фикримизча, юқорида кўрсатилган турли тадбиркорлар гуруҳларини аниқ бир меъёр асосида аниқлаб, улардан умуман солиқ олмаслик, ёки минимал тарзда, рўйхат ва тартиб учун патент тўловигина олиш мақсадга мувофиқ бўлар эди.\nЁки бошқа холни олайлик: мансабдор шахс ўз амалидан фойдаланиб, ўзига тегишли, яқин бўлган корхоналарга устунлик яратиб, бошқа рақобатчиларга тўсиқлик қилишга эришди. Кўринишидан - ҳаммаси қонуний. Лекин таъқидланган савдо тури, буюм ёки ашёни таъқидланиши кайсидир гуруҳ ва кишилар манфаати учун қилинган бўла туриб, бу манфаатлар ахолининг муайан манфаатларига зид келса-чи? Шу холатда кимни хуфия иқтисодиёт ташкилотчиси деб талқин қилишимиз керак?\nАлбатта, агар расмий жиҳатдан қаралса, хуфиёна даромад бу, бир сўз билан айтганда, ноқонуний олинган, еки олинган, лекин солиқдан беркитилган даромад. Лекин бизда кўп таъқиқлар, чекланмалар ўзи ноқонуний белгиланган, қонун асосида эмас. Вазирлар Махкамасининг, хокимнинг, бошқа амалдорнинг қарори асосида минглаб тадбиркорлар сарсонма-сарсон бўлиб юрибди-ку?\nХамма гап хозирги холатда давлат органлари ва идораларининг иктисоий ва ижтимоий хаётга алокадорлигининг кучлилигида.\nШунинг учун хам 2018 йил 30 ноябрида эълон қилинган ID 1334 рақамли «Иқтисодиётда давлат таъсирини камайтиришнинг асосий йўналишлари» Президент Қарори лойиҳасида (лойиҳалигича қолиб кетди) хусусийлаштириш ва давлат таъсирини камайтиришга алоҳида эътибор берилган.\nДавлат Унитар корхоналари сонини кескин қисқартириш ва уларни хусусийлаштириш;\nИнфраструктура объектларини (вокзаллар, вазирликлар қошидаги мехмонхоналар, юк ташиш терминаллари) хусусийлаштириш;\nХусусий қўриқлаш ва экспертиза, жумладан, суд экспертизаси хуқуқларини хусусий корхоналарга бериш;\nБанклар ва суғурта ташкилотларини хусусийлаштириш;\nДавлат бошқарув органлари фаолиятини улар таркибидаги давлат корхоналарини операцион бошқаришдан ажратиш;\nМуҳим қишлоқ хўжалиги ва қишлок хўжалиги маҳсулотларини қайта ишлаш корхоналарини хусусийлаштириш. Гап асосан Пахтасаноат, Ёғ-мой саноати, Узум-богдорчилик ва шароб ишлаб чиқариш саноати ҳақида кетаяпти.\nИмтиёзлар берилиши керак, бусиз давлат тараккиётидаги энг долзарб масалаларни ечиб булмайди. Аммо имтиёзлар адреслик, вақтинча, аниқ ва жамият мухимлигини тан олган мақсадга каратилган, улардан зарар кўрувчи гурухларга фойда олувчилар томонидан компенсация билан боғланган бўлиши керак.\nМен атайлаб, бу мақолада хуфия иқтисодиёт хажмини камайтириш йўллари хақида батафсил тўхтаб ўтмадим. Чунки иқтисодиётга давлат аралашувини камайтириш ўзигина ана шу масалани ҳал қилишга салмоқли ҳисса қўшади.\n12 февраль 2020 103 0\n29 янвuary 2020 313 0\n27 янвuary 2020 163 0\n19 янвuary 2020 264 0


“Ўзбекнефтгаз”: ESG стандартларини жорий этиш бўйича ишлар жадал олиб борилмоқда - Darakchi\n“Ўзбекнефтгаз”: ESG стандартларини жорий этиш бўйича ишлар жадал олиб борилмоқда\nИҚТИСОДИЁТ 17.06.2022, 12:02\n“Ўзбекнефтгаз” АЖда халқаро экспертларни жалб қилган ҳолда, ESG стандартларини жорий этиш бўйича тизимли ишлар олиб борилмоқда.\nШу жумладан бугунги кунда:\n- Халқаро консултантлар (BCG ва PwC) томонидан компаниянинг ESG профили диагностика қилинди ва такомиллаштириш бўйича тавсиялар ишлаб чиқилди;\n- ESG масъулият маркази – ESG стандартларини жорий қилишни мувофиқлаштириш ва ташкилий масалалар бўйича масъул қўмита ташкил қилинди;\n- ESGни жорий этиш бўлими – “Ўзбекнефтгаз” АЖ Бошқарув Раиси Меҳриддин Абдуллаевнинг Трансформация масалалари бўйича биринчи ўринбосарига тўғридан-тўғри бўйсунувчи, ESG стандартларини жорий этиш учун бевосита масъул таркибий бўлинма ташлик қилинди.\n- Компаниянинг ESG мақсадлари ва уларнинг кўрсаткичлари лойиҳаси ишлаб чиқилди.\nИшлаб чиқариш корхоналари раҳбариятини ESGнинг долзарб масалалари билан яқиндан таништириш мақсадида жорий йилнинг 15-16 июнь кунлари қазиб чиқариш бошқармалари ва газни қайта ишлаш заводларида, хусусан Муборак тумани ва Қарши шаҳрида Бошқарув Раисининг маслаҳатчиси (А. Мустафаев) ва ESGни жорий этиш бўлими бошлиғи (М. Нигмаджанов) иштирокида очиқ ўқув семинарлари ўтказилди.\nСеминар давомида иштирокчилар қуйидагилар билан яқиндан танишдилар:\n· ESG билан боғлиқ асосий тушунчалар;\n· Ушбу стандартлар келиб чиқишининг тарихий жиҳатлари;\n· БМТнинг барқарор ривожланиш мақсадлари (UN SDG);\n· Ўзбекистон Республикасида ESG соҳасида қабул қилинган норматив-ҳуқуқий ҳужжатлар;\n· BCG, EY ва McKinsey каби халқаро маслаҳатчилар томонидан олиб борилган тадқиқотлар натижаларидир.\nМуборак газни қайта ишлаш заводи ва Муборак нефт ва газ қазиб чиқариш бошқармаси раҳбарлари учун семинар бўлиб ўтди. Завод директори Шамсиев Шермат Жўрақулович ушбу мавзуга ўз қизиқишини билдирди ва ESG стандартларини жорий қилиш жараёнида пухта режалаштирилган ҳаракатлар муҳимлигини таъкидлаб ўтди.\n“Ўзбекнефтгаз” АЖнинг Қарши шаҳридаги маъмурий биносида Шўртан газ кимё мажмуаси ва Шўртан нефть ва газ қазиб чиқариш бошқармаси, “Ўзнефтгазбурғилаш ишлари” МЧЖ раҳбарияти учун семинар ташкил қилинди.\nСеминарлар давомида компания ESG мақсадлари лойиҳаси ҳам муҳокама қилиниб, тадбир иштирокчиларидан бу борадаги режаларни амалга ошириш учун таклифлар олинди.\n“Ўзбекнефтгаз” АЖнинг 2021 йил учун ESG ҳисоботини тузиш ва ESG рейтингини олишда қўллаб-қувватлаш бўйича халқаро консалтинг компаниясини жалб қилиши бўйича ишлар олиб борилаётгани ҳам алоҳида таъкидлаб ўтилди.\nКелгусида ҳам “Ўзбекнефтгаз” АЖ ходимларининг ESG ва барқарор ривожланиш масалалари бўйича билим ва кўникмаларини оширишга қаратилган тадбирлар тасдиқланган режаларга мувофиқ давом эттирилади.


“Олтин даврим” туркумидан: Олифтанинг қичқириғи - 1 Октября 2016 - BEPUL MP3 KO'CHIRISH, VIDEO KLIP, FOTO SURATLAR, YANGI\nПонедельник, 2018-04-23, 8:05 AM\nГлавная » 2016 » Октябрь » 1 » “Олтин даврим” туркумидан: Олифтанинг қичқириғи\n“Олтин даврим” туркумидан: Олифтанинг қичқириғи\nТалабалик барибир бошқача давр. Нафақат таҳсил олаётган йигит-қиз, балки уларнинг атрофидагилар учун ҳам жуда қизиқ. Мана, бунинг исботи...\nАмакиваччамиз Тошкентда ўқирди. Учинчи ё тўртинчи курслигида бўлса керак, беш-олти нафар дўстлари билан қишлоққа келди. Мен эса у пайти мактаб ўқувчиси эдим. Ҳавас билан уларнинг ёнига бордим. Зиёфат жуда қуюқ бўлаяпти. Курсдошларнинг соф адабий тилда гапиришлари мени — йўқни "жўқ”, юрамизни "журамиз” деб айтадиган қишлоқ боласини жуда ("юда” десам тўғри келмас) ҳайратга солди.\nБир пайт талабаларнинг чўмилгиси келиб қолса, денг. Қишлоғимиздан ўтадиган каналга бордик. Талабаларни каналнинг чуқур қилиб ковланган жойига олиб бордим. Ёзнинг бошланиши эди, сув танага ҳузур бағишлайдиган пайт. Қишлоғимиз болалари мириқиб чўмилишмоқда. Биринчи бўлиб ўзим сувга калла ташладим. Кейин меҳмонлар ҳам бирин-кетин ўзларини сувга отишди.\nСув бор жойда илон албатта бўлади. Лекин сув илонларидан қўрқмаса ҳам бўлади. Аммо шаҳарда юрган акаларимизга буни тушунтиришнинг мавриди эмас эди. Хуллас, улар маза қилиб чўмилаётганда сув юзида узун сариқ илон кўринди.\nТалабалардан бири: "Қаранглар илон, илон” деб бепарво оҳангда гапирди. Жонивор эса худди бу гапни эшитгандек ўша студент томонга қараб бурилди. Шунда бояги талаба акамиз жон аччиғида бақириб қолди-ку:\n— Вой энажон, ўламан, жилон келаяпти, жилон!\nУнинг додлаганига қишлоқдошларим роса кулишди. Чунки у чўмилишдан олдин биздек қишлоқ болалари олдида ўзини жуда олифта кўрсатиб турганди-да. Илон эса унинг асл шеваси қанақа эканлигини "эслатиб” қўйди.\nКурсдошимиз Анвар уйланадиган бўлиб қолди. Бордик. Йигитлар энди тўйхонага яқинлашгандик, бир ўртоғимизнинг қўл телефони жиринглади.\n— Мен кетдим дўстлар, кўришамиз, — деди у телефонда гаплашиб бўлгач ва тезда таксига ўтириб жўнади. Биз ҳайрон. Орадан бир соатча вақт ўтди. Ҳалиги жўрамиз фарзандли бўлганини айтди. Эртасига ота бўлган курсдошимизни табриклагани ўтдик. Тағин туғруқхонага. Қарасак, ўртоғимизнинг отаси ҳам битта хўрозни қўлтиққа қисиб, қишлоқдан келяпти. "Келинга шўрва қилиб бераман”, деганда. Аксига олиб туғруқхона ҳовлисига хўроз билан киритишмаса денг. Дарров йўлини топдик. Хўрозни дарахтга боғлаб, ичкарига кирдик, чақалоқни кўрдик, келинни табрикладик. Сўнг чиқиб, не кўз билан кўрайликки, хўрозимиз йўқ. Атай қишлоқдан олиб келган невара ва келинига илиниб хўроз кўтариб келган дўстимизнинг отаси эса сир бой бермасликка ҳаракат қилади.\nБиз ҳайрон. Бундай пайтларда миям жуда тез ишлаб кетади. Бу гал ҳам шундай бўлди. Мистер Бинга ўхшаб атрофга синчков назар ташладим. Сал нарироқда беш-олти нафар киши цемент қориётган эди. Шуларга яқинлашдим-у, атайин қўл телефонимни қулоғимга тутиб, ҳеч кимга телефон қилмасам ҳам баланд-баланд овозда шундай дедим:\n— Ўртоқ начальник, шаҳрингизга келиб шарманда бўлдик. Фалончи туғруқхонада келинимизни кўргани каттагина хўроз олиб келувдик. Шуни ўғирлаб кетишибди. Жуда уятли иш бўлди. Қаёқққа қараяпсиз? Ўн дақиқада етиб келинг ва шу атрофдаги одамларни сўроққа тутинг, уйларни текшириб чиқинг.\nМен "жаҳл” билан шаҳар "катта”сига ўшқираётганимда, усталар бир-бирига маънодор қараб-қараб қўйишди.\nТелефонда "гаплашиб” бўлгач, барчага эшиттириб дедим:\n— Кетдик, магазинга бориб келайлик!\nОрадан ярим соат ўтиб қайтиб келсак, жонивор боя боғлаб кетган жойимизда турибди-да.\nАна шунақа, талабалар ўзига жуда пишиқ бўлади.\nКатегория: HIKOYALAR / ХИКОЯЛАР | Просмотров: 430 | | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0


Тошкентдаги автомобил стоянкаларида тартиб бўлмаяпти\nТошкентнинг Чорсу бозорига кириш йўли икки кундан буён тўсиб қўйилгани боис, бозор атрофида машиналар тирбандлиги вужудга келди. Бу ҳолат Озодликни Тошкентдаги автомобил стоянкаларидаги бугунги аҳволни ўрганишга ундади. Озодликнинг Тошкентдаги манбаларидан бири WhatsApp орқали юборган суратда Чорзу бозорига автомобилларнинг кириш жойи ёпиб қўйилганлиги акс этган.\nМанбанинг ёзишича, бу ҳолат бозор атрофида машиналарнинг тирбанд бўлишига, аҳолининг бозор-ўчар қилишини қийнлаштиришга олиб келган.\nЧорсу бозори маъмуриятининг ўзини таништирмаган мулозими, Озодлик билан суҳбатда бу жойлар уларга тегишли эмаслигини, йўллар таъмир қилинаётгани боис вақтинча бозорга кириш йўли ёпиб қўйилганини маълум қилди.\nТошкентда автомобиллар тўхташ жойларида тартиб бўлмагани қатор муаммоларни келтириб чиқараётгани айтилади.\nТошкентлик кузатувчи Миркомил Тошкандий фикрича, стоянкалар муаммоси бугунги кунда пойтахтнинг энг оғриқли нуқталаридан биридир:\n- Очиғини айтсам, бу пойтахтнинг касал жойларидан бири. Стоянка Тошкент шаҳрида жуда оғир масала. Биринчидан, стоянкалар кичкина, машиналар сиғмайди. Иккинчидан, стоянкаларда машиналар учун шароит йўқ. Учинчидан стоянка нархлари Ўзбекистон шароити учун қиммат,- дейди Миркомил Тошкандий.\nParking in Tashkent\nСуҳбатдошимиз бунга Қўйлиқ деҳқон бозоридаги стоянкаларни мисол қилиб келтиради:\n- Масалан, Қўйлиқдаги стоянкага кириш учун энг ками 3000 сўм тўлаш керак. Тартиб деган нарса умуман йўқ. Машинангизни стоянкага қўйиб бозорга кириб кетсангиз, кимдир машинасини сизнинг машинангиз орқасига тираб кетади. Икки соат уни чиқишини кутишингиз керак. Бўлади жанжал, тўполон. Стоянкачилар машиналар қўйилишини, тартибни назорат қилмайди. Тошкент шаҳридаги жами стоянкалар бозор талабига жавоб бермайди, дейди тошкентлик Миркомил Тошкандий.\nТошкент вилоятининг Янгийўл туманида истиқомат қилувчи киракаш Шавкатнинг айтишича, стоянкалардан жой топиш жуда мушкул:\n- Агар Тошкентга борадиган бўлсам, машинани иложи борича знак йўқ, узоқроқ бир жойга қўйиб кейин бозорга кираман. Чунки мошин кам бўлса, стоянкага қўйиш мумкин. Қўйганда ҳам унга кириш ва чиқиш жуда қийин. Мана Абу Сахий ва Бек Барака бозорларидаги стоянкаларга кириш учун жуда кўп вақт туриб қоласиз,- дейди Шавкат.\nБироқ, тошкентлик тадбиркор Ботиржоннинг айтишича, ҳамма бозорлардаги стоянкаларни ҳам ёмон деб бўлмайди:\nТошкентнинг Чорсу бозори яқинида қурилган кўп қаватли стоянка.\n- Тошкентда Европа усулида қурилган стоянкалар ҳам бор. Масалан, Чорсу бозори яқинида 6 қаватли Паркингдан исталган пайтда жой топиш мумкин. Аммо шуниси ҳам борки бу стоянкадан бозорга бориш учун автомобил йўлини кесиб ўтиш ва узоқ юриш керак,- дейди Ботиржон.\nФарҳод бозорига харид қилиш учун ўз машинасида тез-тез борадиган тошкентлик Дилбар опанинг айтишича, сўнгги йилларда стоянкалар масаласига яхши аҳамият бериляпти:\n- Собиқ ярмарка жойида чиройли магазинлар қурилган, унинг орқасини катта стоянка қилиб қўйган. Шуниси яхшики, бу стоянкага кириш текин. Шундай деб ёзиб ҳам қўйган. Биз бемалол бозор-ўчар қилиб келамиз,- дейди Дилбар опа.\nОзодлик бу масалага муносабат олиш мақсадида Тошкент шаҳар ҳокимлиги билан боғланди. Бироқ, саволларимизга жавоб бера оладиган шахслар, ҳоким ўринбосари Бахтиёр Раҳмонов ва унинг ёрдамчиси кун бўйи ҳудудларга чиқиб кетганлиги боис, бу борада маълумот олишнинг имкони бўлмади.


GTA ўйини услубидаги супермаркет очилди (ВИДЕО) - EFFECT.UZ\nЛьвовда GTA компютер ўйини услубидаги супермаркет очилди. Дизайнерлар турли белги, ранг ва безакларни ўйлаб топдилар.\nЎйинининг мухлислари учун – бу ҳақиқий орзу! Савдо майдончаси кўринишини видеомизда томоша қилинг.\nАҳолини рўйхатга олиш 2023 йилга қолдирилдиl


Централ-Б – medu.uz – Дорилар ҳақида маълумотлар ўзбек тилида\nHome Йўриқномалар Централ-Б\nПрепаратнинг савдо номи: Централ-Б\nТаъсир этувчи моддалар (ХПН): ўсимликлардан олинган мажмуавий препарат\nПассифлоранинг сув-спиртли қуруқ экстракти 25 мг\nДўлананинг сув-спиртли қуруқ экстракти 25 мг\nВалериананинг сув-спиртли қуруқ экстракти 100 мг\nёрдамчи моддалар: енгил магний карбонат асоси, сувсиз каллоид кремний диоксиди, магний стеарати, микрокристалл целлюлоза, лактоза моногидрати.\nкапсула қобиғининг таркиби: желатин, титан диоксиди, натрий индиготиндисульфонати, темир (II) оксиди.\nТаърифи: корпуси оқ рангли, қопқоқчаси яшил рангли, оқ рангли доғлари бўлган, ўзига хос хидли жигарранг кукун билан тўлдирилган №0 ўлчамли қаттиқ желатин капсулалар.\nЦентрал-Б – седатив таъсирга эга бўлган мажмуавий фитопрепаратдир. Унинг таркибига учта компонент – доривор ўсимликлар: пассифлора, дўлана ва валериананинг қуруқ, сув-спиртли экстрактлари киради:.\nПассифлора экстракти таркибида алкалоидлар ва флавоноид-витексин сақлайди, марказий нерв тизимига юмшоқ тинчлантирувчи таъсир кўрсатади, уйқуни тикланишига ёрдам беради, безовталик ва асабийликни камайтиради, силлиқ мушакларга нисбатан спазмолитик таъсирга эга, юрак фаолиятини яхшилайди, седатив таъсир кўрсатади.\nДўлана экстракти таркибида флавоноидлар, холин, ацетилхолин, буриштирувчи моддалар, фитосеринлар ва бошқаларни сақлайди. Тритерпен бирикмалар ва флавоноидлар мавжудлиги туфайли, спазмолитик, таъсир кўрсатади; юрак ва бош миядаги қон-томирларини танлаб кенгайтириб, гипотензив таъсир кўрсатади, веноз босимини меъёрлашувига ёрдам беради, қон-томирлар деворларининг фаолиятини яхшилайди. Юмшоқ седатив таъсирга эга.\nВалериана экстракти асосий компоненти борнеол ва изовалериан кислотасининг мураккаб эфири бўлган эфир мойини, шунингдек эркин валериан кислотаси ва борнеол органик кислоталар (шу жумладан, спазмолитик таъсир кўрсатувчи валериана кислотаси), алколоидлар (валерин ва хатинин), буриштирувчи моддалар, қандлар ва бошқа биологик фаол моддаларни сақлайди. Седатив таъсирга эга, рухий толиқиш ва неврастенияга учун характерли бўлган зўриқиш ва таъсирчанликни камайтиради. Спазмолитик таъсир кўрсатади.\nЦентрал-Б препаратининг таъсири унинг таркибидаги компонентларнинг биргаликдаги ҳусусиятлари билан ифодаланади, шунинг учун кинетик кузатишларни ўтказиш имкони йўқ.\nюқори нерв қўзғалувчанлик;\nхавотирлик, эзилиш хисси;\nуйқуни бузилиши, уйқусизлик.\nЦентрал-Б ичга, етарли миқдордаги сув билан қабул қилинади.\nПрепарат катталар ва 12 ёш ва ундан катта болалар учун мўлжалланган.\nНерв қўзғалувчанлиги ошганида, асабни зўриқишида, таъсирчанликда, хавотирлик ва эзилиш хиссида одатда 1-2 капсуладан суткада 3 марта буюрилади.\nМаксимал суткалик доза-6 капсулани ташкил этади.\nУйқуни бузилишида ва уйқусизликда препаратнинг дозаси 2 капсулани ташкил этади, уйқудан ярим соат олдин қабул қилинади.\nЦентрал-Б препарати одатда яхши ўзлаштирилади.\nКам ҳолларда: аллергик реакциялар, холсизлик.\nЦентрал-Б юрак гликозидлари, транквилизаторлар, марказий нерв тизимининг фаолиятига сусайтирувчи таъсир кўрсатадиган моддалар, хамда алкоголнинг таъсирини кучайтиради.\nЦентрал-Б препаратини қўллаш давомийлиги чекланмаган. Препарат бекор қилинганида абстиненция синдроми ривожланмайди.\nБирон-бир жиддий касалликни ўтказгандан сўнг препаратни қўллаш мумкин эмас.\nЦентрал-Б уйқуни бузилиши ва нерв қўзғалувчанлигини енгил шаклларида қўлланади.\nПрепаратни қабул қилиш вақтида алкоголни истеъмол қилишдан сақланиш тавсия этилади.\nХомиладорлик ва лактация даврида препаратни, она учун кутилаётган фойда хомила ёки бола учун кузатилиши мумкин бўлган хавфдан ахамиятли даражада устун бўлган ҳолдагина қўллаш тавсия этилади.\nЦентрал-Б препаратини 12 ёшгача бўлган болаларга қўллаш мумкин эмас.\nДаволаниш вақтида автотранспортни ҳайдаш ва диққатни жамлаш ҳамда психомотор реакциялар тезлигини талаб қилувчи бошқа потенциал хавфли фаолият турларини бажаришда эҳтиёткорликка риоя қилиш керак, чунки уйқучанлик ривожланиши мумкин.\nСимптомлари: бош айланиши, қоринда спастик оғриқлар, кўкракни сиқилиши, қорачиқларни кенгайиши, кўнгил айниши, қусиш.\nДаволаш: меъдани ювиш мумкин, зарурати бўлганида симптоматик даволаш ўтказилади.\nҚаттиқ желатин капсулалар. 15 капсула блистерда. 3 блистер қўллаш бўйича йўриқномаси билан бирга картон қутида.\nНамлик ва ёруғликдан химояланган жойда, 25° С дан юқори бўлмаган хароратда сақлансин.\nОлдингисиЦелестодерм-В® с Гарамицином мазь12.06.2018


Самарқанд вилоятида импорт салмоғи экспортдан юқорилигича қолмоқда — Сенат раиси иштирокида сессия бўлиб ўтди\nБугун Халқ депутатлари Самарқанд вилояти Кенгашининг навбатдан ташқари 65-сессияси бўлиб ўтди. Видеоконференцалоқа шаклида ўтказилган йиғилишда Сенат аъзолари, маҳаллий Кенгаш депутатлари, давлат ҳокимияти ва бошқаруви идоралари, нодавлат-нотижорат ташкилотлари, тадбиркорлик субъектлари вакиллари ҳамда оммавий ахборот воситалари ходимлари иштирок этди.\nТ.Норбоева ўз нутқида мажбурий меҳнат масалаларини тилга олди. Жумладан, мажбурий меҳнатни бартараф этиш борасида республикамизда жуда катта ютуқларга эришилган, бу Халқаро меҳнат ташкилоти каби нуфузли халқаро ташкилотлар эътирофига сазовор бўлаётганини гапириб берди.\nШунингдек, Самарқандда туризм соҳаси салоҳиятларидан унумли фойдаланиш ҳақида ўз фикрларини билдириб ўтди.\nСенат раиси қабул қилинаётган қонунларнинг халқ депутатлари вилоят ва туман кенгашларида ўрганиш, уларнинг мазмун-моҳиятини аҳолига етказиш, қонунларнинг бехато ишлаши учун зарур чора-тадбирлар кўриш ҳақида ҳам ўз фикрларини баён қилди.\nУшбу масалада дастлаб Олий Мажлис Сенати қўмита раиси Зайниддин Низомхўжаевнинг ҳисоботи тингланди. Самарқанд вилояти республикамиз ижтимоий-иқтисодий ривожланишида алоҳида ўрин тутади. Вилоят макроиқтисодий кўрсаткичларини аҳоли жон бошига ҳисоблаганда Республика миқёсида етакчилиги билан алоҳида ажралиб туради.\nЖумладан, қишлоқ хўжалиги маҳсулотлари ишлаб чиқариш ҳажмлари бўйича Республикада 1-ўринда бўлса, кўрсатилган хизматлар ҳамда чакана савдо айланмаси ҳажмлари бўйича 3-ўринни, аҳоли жон бошига ялпи ҳудудий маҳсулот ҳажмида 5-ўринни эгаллайди.\nЖумладан, вилоятда 2019–2020 йилларда янги ташкил этилган тадбиркорлик субъектлари сонини камида 2 баробарга, Каттақўрғон туманида 3 баробаргача ошириш белгиланган.\nШундан, жорий йил якунига қадар 10.100 та янги тадбиркорлик субъектлари ташкил этиш режалаштирилган бўлиб, ўтган даврда режа 102 фоизга уддаланган ёки 5.955 та янги тадбиркорлик субъектлари ташкил этилган. Уларнинг 1.444 таси оилавий корхона, 874 таси хусусий корхона, 3.355 таси МЧЖ ва 282 таси бошқа турдаги корхоналар ҳисобланади.\nЖорий йилнинг 1 август ҳолатига барча йўналишлар бўйича тижорат банклари томонидан 4 трлн 103 млрд сўм, жумладан кичик бизнес субъектларига 2 трлн 903 млрд сўм маблағлар ажратилган.\n2019 йилнинг I ярим йиллиги учун бюджет даромадлари белгиланган 1 трлн 269 млрд сўмлик прогноз кўрсаткичи 115 фоизга ёки қўшимча 190,2 млрд сўм маблағ туширилди. Шу жумладан, маҳаллий бюджет тушуми 1 трлн 204 млрд сўмни ташкил этиб, белгиланган режага нисбатан 159,8 млрд сўмга орттириб бажарилди.\nВилоятда 2019–2020 йилларга мўлжалланган ҳудудий инвестиция дастури доирасида жами 14,4 трлн сўмлик 982 та лойиҳа амалга оширилиши белгиланган бўлиб, ҳозирда 812 та лойиҳа бўйича тижорат банклари ва лойиҳа ташаббускорларининг 4,7 трлн сўмлик маблағлари ўзлаштирилган. Бугунги кунда 487 та лойиҳа ишга тушиб, 8 мингга яқин янги иш ўрни яратилган.\nБундан ташқари, махсус шакллантирилган Республика ишчи гуруҳи томонидан вилоятнинг саноат салоҳиятини ривожлантириш бўйича Дастур ишлаб чиқилди.\nХусусан, 2019–2021 йилларда вилоятда саноат йўналишида 10 трлн 754 млрд сўмга тенг бўлган 207 та лойиҳа амалга оширилиши режа қилинган. Жумладан, 1 трлн 349 млрд сўмлик 21 та лойиҳалар Ургут эркин иқтисодий зонаси ҳудудида, 277,2 млрд сўмлик 21 та лойиҳа вилоятдаги кичик саноат зоналари ҳудудида жойлаштирилиши кўзда тутилган.\nШундан, 146,5 млрд сўмлик 7 та лойиҳаларда импорт ўрнини босувчи экспортбоп маҳсулотлар ишлаб чиқарилади.\nЖорий йилда вилоятда 113 та лойиҳалар бўйича 129 млн. АҚШ долларига тенг тўғридан-тўғри хорижий инвестициялар киритилиб, ушбу кўрсаткич ўтган йилнинг якунига нисбатан бугунгача 2,2 бараварга ошган.\nЖумладан, Хитойдан Халқ Республикасидан 47,2 млн. долларлик хорижий инвестициялар ўзлаштирилиб, умумий киритилган инвестициядаги улуши 36,6 фоизни ташкил этади ёки ўтган йили киритилган инвестицияга нисбатан 3,2 мартага кўп.\nТадбиркорликни ривожлантириш, ишбилармонлик муҳитини яратиш борасида ҳам бир қатор амалий ишлар йўлга қўйилган.\nЖумладан, қарорда кўзда тутилган дастурлар доирасида бугунги кунга қадар жисмоний ва юридик шахсларга жами 411,2 млрд сўм миқдорида имтиёзли банк кредитлари ажратилди.\nХусусан, «Ҳар бир оила — тадбиркор» дастури доирасида 344,7 млрд сўм, фермер, деҳқон ва томорқа ер эгаларини қўллаб-қувватлаш жамғармасидан 4,7 млрд сўм, ҳунармандчиликни ривожлантиришга 22,1 млрд сўм, бандликка кўмаклашиш жамғармасидан 5,4 млрд сўм ва «Ёшлар — келажагимиз» дастури доирасида 23,7 млрд сўм миқдорида имтиёзли кредитлар ажратилди.\nҚайд этиш керакки, вилоят ҳокими ва бошқа мутасаддилар томонидан тадбиркорлар билан амалий мулоқот тизими йўлга қўйилган.\nТадбиркорларнинг муаммолари ва фаолиятидаги тўсиқларни бартараф этиш мақсадида вилоят ҳокими раҳбарлигида мунтазам равишда тадбиркорлар билан учрашувлар, давра суҳбатлари ва сайёр қабуллар ўтказилиб келинмоқда.\nБундан ташқари, жорий йилнинг 1 сентябрь ҳолатига Бош вазирнинг вилоятдаги қабулхонасига тадбиркорлардан жами 951 та мурожаат келиб тушган бўлиб, шундан 663 таси ёки 70 фоизи ҳал этилган, қолган 288 таси бугун кунда ижрода.\nВилоятнинг экспорт салоҳиятини ошириш кўп жиҳатдан эркин иқтисодий ва кичик саноат зоналари фаолиятига ҳам боғлиқ.\nБугунги кунда, 10,4 гектарда инвестиция миқдори 7,4 млн. АҚШ долларига тенг 32 та лойиҳа ишга туширилди ва 742 та янги иш ўрни яратилди.\nБироқ, шунга қарамасдан вилоятда импорт салмоғи экспортдан кўра юқорилигича қолмоқда. Жорий йилнинг январь-июнь ойларида вилоятнинг импорт ҳажми 632,8 млн. АҚШ долларни, ўсиш суръати ўтган йил мос даврига нисбатан 123,4 фоизни ташкил этган.\nВилоятда жорий йилнинг 6 ойида 81 та хорижий инвестициялар иштирокидаги корхоналар ташкил этилиб, уларнинг сони 479 тага етган, шундан 140 таси хорижий корхоналар.Ўтган йилга нисбатан корхоналар сони 133 та га ошган.\nСессияда кўриб чиқилган масалалар юзасидан Халқ депутатлари Самарқанд вилоят Кенгашининг қарори қабул қилинди.


Posted by Istam on 22.06.2018\nҲурматли акциядорлар, ХИИ “Kogon Yog’-Ekstraksiya zavodi” АЖ акциядорларининг йиллик умумий йиғилиши 30.06.2018 й. соат 11:00 да, Бухоро вилояти, Когон шаҳар, А.Темур кўчаси, 5а уйда ўтказилиши тўғрисида ҳабардор қиламиз.\nАкциядорларни рўйхатга олиш 2018 йил 30 июнь куни соат 09:00 да бошланади. Акциядорлар умумий йиғилишида иштирок этиш учун акциядорлар қонунчиликка мувофиқ шахсини тасдиқловчи ҳужжатларни рўйхатга олиш вақтида тақдим этиши шарт. Юридик шахсларнинг вакиллари белгиланган тартибда расмийлаштирилган ишончнома билан келишлари сўралади.\n«Kogon Yog’-Ekstraksiya zavodi» АЖинг 2017 йил якуни бўйича корпоратив бошқарув тизимини баҳолаш бўйича мустақил баҳолаш ташкилоти ҳисоботини кўриб чиқиш.\n“Kogon Yog’-Ekstraksiya zavodi” АЖнинг янги таҳрирдаги Уставини тасдиқлаш.\n«Kogon Yog’-Ekstraksiya zavodi» АЖ Кузатув кенгаши аъзоларини сайлаш.\nУмумий йиғилиш ўтказиш тўғрисида хабардор қилиш учун шакллантирилган акциядорлар реестрини ёпиш санаси: 2018 йил 19 июнь.\nУмумий йиғилишда иштирок этиш ҳуқуқига эга бўлган акциядорлар реестри тузиладиган сана: 2018 йил 26 июнь.\nАкциядорларнинг умумий йиғилиши бўйича тайёрланган ҳужжатлар билан танишиш учун қуйидаги манзилга мурожаат қилиш мумкин: Бухоро вилояти, Когон шаҳар, А.Темур кўчаси, 5а, “Kogon yog’-ekstraksiya zavodi” акциядорлик жамияти маъмурий биносида.\nМурожаат учун телефон: +998 (65) 522 12 44.


Сочида сув тошқини туфайли аҳоли эвакуация қилинмоқда\n19:41 / 25.06.2015\nСочида тошқин оқибатида сув остида қолган ҳудудлардан аҳоли эвакуация қилинмоқда. Бу ҳақда Краснодар ўлкаси маъмурияти матбуот хизматига иқтибос келтирган ҳолда “Интерфакс” ахборот агентлиги хабар бермоқда.\nУшбу вазият ўлканинг фавқулодда вазиятлар бўйича комиссиясида Краснодар ўлкаси вақтинчалик губернатор вазифасини бажарувчи Вениамин Кондратьев бошчилигида кўриб чиқилди.\n“Херота дарёси соҳилларидан чқиб кетиши оқибатида темирйўл вокзали сув остида қолди, Адлергача поездлар ҳаракатланишдан тўхтади. Аэропорт ҳам бир метр сув остида қолди. Ҳозирда аэропортда 2 мингга яқин йўловчи қолмоқда”, деб хабар бермоқда Сочи мэри Анатолий Пахомов.\nҚайд этилишича, айни пайтда табиий офат оқибатларини бартараф этишга 200 дан ортиқ одам ва 20 га яқин техника бирлиги жалб қилинган.\nАввалроқ Сочи халқаро аэропорти табиий офат туфайли самолётларнинг келиши ва жўнашига ёпилгани маълум қилинганди.


Survival Game’ни қарши олинг: Xiaomi ҳам PUBG ва Fortnite каби ўйин тақдим этди! - Terabayt.Uz\nXiaomi компанияси турли замонавий гаджетлар, «ақлли уй» жиҳозлари билан ном қозониб улгурган. Шу билан бирга, у дастурий таъминот борасида ҳам ўзини кўрсатмоқда.\nЎҚИНГ: Xiaomi барча Android-смартфонлар учун Mint браузерини тақдим этди: тезкор, тежамкор, хавфсиз ва рекламасиз!\n«Хитойча Apple» энди «Шоҳона жанг» – Battle Royale жанридаги ўз ўйинининг бета-версиясини тақдим этди. У Survival Game («Жон сақлаш ўйини») деб номланган бўлиб, бутун жаҳонда жуда оммалашган PUBG ҳамда Fortnite ўйинларидан нусха олиб яратилган.\nSurvival Game ушбу жанрдаги ўйинлар учун умумий бўлган механикани таклиф этади: иштирокчилар реал вақт режимида, улкан майдонда, то сўнггиси қолгунича ўзаро олишадилар. Унинг бошқалардан фарқ қилувчи жиҳати шундаки, озми-кўпми мазмунли сюжетга, шунингдек, келажак қуроллари ва ҳаракатланиш воситалари кўринишидаги илмий-фантастик мундарижага эга.\nЎҚИНГ: 2018 йилдаги энг зўр ўйинлар: PlayStation Blog версияси\nЎйин персонажи аввало, жангнинг асосий қисми бўлиб ўтадиган оролгача етиб олиши керак бўлади. Ўйин давомида қуроллар, ўқ-дорилар, дори-дармонлар ва бошқа нарсаларни териб олиш мумкин. Шунингдек, оролда ҳарбий базалар, омборлар ва лабораториялар ҳам мавжудки, уларда кўплаб фойдали нарсалар топилади.\nSurvival Game бошқарилиши эса шу каби ўйинлардаги сингари: персонажни ҳаракатлантириш учун виртуал аналогли жойстикдан, мўлжалга олиш, отиш ва қуролни алмаштириш учун тугмачалардан фойдаланилади. Жанглар давомида харитани ҳамда ўйин статистикасини кўриш мумкин.\nXiaomi смартфонлари эгалари Survival Game ўйинини Mi App Store иловалар каталоги орқали ўрнатишлари мумкин. Бошқа Android-смартфонлар эса унинг APK-файлини мана бу ҳавола ёрдамида юклаб олиб ўрнатсалар бўлади, файл ҳажми 1 гигабайтга тенг. iOS тизими учун ушбу ўйин тақдим этилмаган ва келажакда бўлиш-бўлмаслиги ҳам номаълум.\n#Xiaomi #иловалар #ўйинлар #Xiaomi Survival Game


Орасио Кирога. Пар ёстиқ (ҳикоя) | www.ziyouz.uz\nБош саҳифа Жаҳон насри онлайн антологиясиОрасио Кирога (1878-1937; Уругвай)Орасио Кирога. Пар ёстиқ (ҳикоя)\nТўйдан кейинги асал ойи келинчак кутганидан кўра ўзгача ўтаётганди. Оқ-сариқдан келган, гўзал ва уятчан қизнинг бир пайтлардаги ўй-хаёллари эрининг совуққина муносабатидан саробга айланаётгандек эди.\nШундай бўлса-да, келинчак эрини жуда севар, кўчада сайр қилиб юрганларида соатлаб сўз қотмайдиган баланд бўйли, келишган Хорданга кўз қирини яширинча ташлаб ширин энтикарди. Эр туйғуларини сездирмас, аммо у ҳам хотинини айрича севарди.\nУлар уч ой давомида – уларнинг тўйи апрелда бўлган эди – шу зайлда ўзлари кашф қилган муҳаббат оламида яшадилар. Дарҳақиқат, нозиккина келинчак севгидан осмонларда учиб юрар, аммо эрининг доимий жиддийлиги ўзини эркин тутишига изн бермас эди.\nУлар яшаётган уй ҳам ёш келин-куёвнинг ҳиссиётларига таъсир кўрсатаётганга ўхшарди. Пашша учса эшитиладиган жимжит ҳовлининг оппоқ устунлари, мармар ҳайкаллар кузги сеҳрланган саройни эслатарди. Ичкарининг ялт-ялт этган оппоқ тусли баланд деворлари ҳам совуқ ҳиссиёт туғдирарди. Бир томондан бошқасига ўтганда оёқ товушларининг чўзиқ акс-садоси сукунатга сингиб кетгунча эшитилиб турарди.\nМуҳаббатнинг бу ғалати гўшасида Алисия бутун кузни ўтказди. Шунга қарамай у ўзининг бир пайтлардаги орзуларига берилар, эри келгунича бундан бошқа нарсаларни уйламай тушда юрган каби вақтини ўтказарди.\nНимагадир Алисия оза бошлади. У аввалига енгил шамоллагандек туюлди, аммо кундан кунга касаллиги зўрайиб орқага кета бошлади ва шу кўйи аҳволи ўнгланмади. Бир куни тушдан кейин келинчак эрининг кўмагида боққа чиқди. У ёқдан бу ёққа ҳафсаласиз кўз югуртираётганида, Хордан мулойимлик билан унинг бошини силади, Алисия эрининг бўйнидан қучди-да, ҳўнграб йиғлаб юборди. Эркалашдан бўшашиб шу кунга қадар бўлган сукутини бузиб узоқ йиғлади. Аста-секин йиғи тинди, у бир сўз айтмасдан қимирламай эрини қучоқлаганча анча турди.\nБу Алисиянинг ўрнидан турган охирги куни бўлди. Эртасига заифлашган ҳолда уйғонди. Хорданнинг хос шифокори Алисияни диққат билан текшириб, унга тинчлик ва кўпроқ дам олиш кераклигини тайинлади.\nҲеч нарсани тушунмаяпман ‒ деди кўча эшик олдида паст овозда шифокор ‒ Унинг бундай заифлашиб кетаётганлиги ғалати, кўнгил айнаш йўқ, бирор жиддий сабаб йўқ … Эртага ҳам шу аҳволда уйғонса, дарҳол мени чақиринг.\nЭртаси куни ҳам унинг аҳволи ўзгармади. Шифокор келди. Ўта оғир анемия ташхисини қўйди, аммо сабабини тушунтира олмади. Алисия асабийлашмас, сокин, аммо ҳаёти сўнаётгани кўриниб турарди. Кун бўйи чироқ ўчмаган ётоқда сукунат ҳукмрон бўлди. Жимжитликда соатлар ўтди. Алисия фақат ухларди. Шу кунларда Хордан уйнинг меҳмонасида яшар, унинг ҳам чироғи доим ёқиғлиқ турди. У тўхтовсиз у бурчакдан бу бурчакка юрар, қалин гилам оёқ товушларини ютиб кетарди. Вақти-вақти билан хобгоҳга кириб жимгина хотинига термуларди.\nВақт ўтиб Алисия алаҳсирай бошлади, аввалига учди, кейин ерга қулади. Келинчакнинг кўзлари олайиб катта очилди ва кроватидан ерга тўшалган гиламга қарай бошлади. Ярим кечада нигоҳи бир нуқтада қотиб қолди. Бақирмоқчи бўлиб оғзини очар, бурун ва лабларидан тинимсиз тер қуйиларди.\n‒ Хордан, Хордан! ‒ ахийри овози чиқиб кетди қизнинг, кўзлари эса ўша куйи гиламда қотиб қолганди.\nХордан ётоққа югуриб кираркан, унга қараб Алисия қўрқув аралаш додлаб юборди.\n‒ Бу мен, Алисия, бу мен!\nАлисия эрига ғалати қараш қилди, кейин гиламга қаради ва яна эрига, шу ҳаракатни бир неча марта такрорлаб бир оз вақт ўтиб тинчланди. Жилмайишга уринди ва кафтлари орасига эрининг қўлини олиб титроқ бармоқлари билан сийпалади.\nАлисияда алаҳсираш хуруж қилганда, энг ёмони унинг бармоқларига ёпишиб олган-ча гиламдан кўзлари совуқ бир маҳлуқ унга кўрина бошлаганди.\nШифокорлар умидсиз қайтиб кетишди. Уларнинг кўз ўнгида кундан-кунга қонсизлашиб ҳаёт шоми яқинлашаётган бир ёшгина вужуд ётар, нима сабабдан бундай бўлаётгани эса бутунлай қоронғу эди. Сўнгги текширувда Алисия ҳали у билагини, ҳали бу билагини ушлаб кўраётганларга ажабланиб термулди. Жимгина уни текшириб бўлгач, ошхона томонга ўтишди.\n‒ Ҳммм … ‒ ҳафсаласиз елкаларини қисди хос шифокор. ‒ Аҳволи ўта оғир… қўлимиздан ҳеч нарса келмайди.\n‒ Бундай бўлиши мумкинмас! ‒ столга муштлаб ураркан, бўғилиб деди Хордан.\nАлисиянинг қонсизликдан аҳволи янада оғирлашди. У, айниқса, шом пайтида жуда безовталанар, аммо, иложсиз ўзини тун ҳукмига топширарди. Кундузлари касаллик унча қўзғалмас, бироқ тонгда ранглари оппоқ оқарганча деярли ҳушсиз мурда каби ётарди. Тунги алаҳсирашларда, худдики унинг танасига бир оз қон киргандек, ҳаёт нишонаси бордек туюларди. Қиз эрталаблари жонсиз танасини ботмонлаб оғир юк босгандек ҳис қилар, учинчи кундан бошлаб бу оғир юк ҳисси уни тарк этмади. Фақат амаллаб бошини қимирлатарди. Тўшагига тегинишларини, айниқса, ёстиғини алмаштиришларини умуман хоҳламади. Тунда ёшгина жувоннинг кўзига маҳлуқлар кўринар, улар унинг тўшагида сакраб ўйинга тушардилар.\nОхири бутунлай эс-ҳушини йўқотди. Кейинги икки кун паст овозда инграниб чиқди. Шу кунлари чироқлар ётоқхона ва меҳмонхонада сира ўчмади. Ётоқдан келаётган нимжонгина инграш билан Хорданнинг туганмас сассиз қадамлари уйдаги ҳукмрон сукунатга сингиб кетарди.\nҚанча ҳаракат қилинмасин, Алисия ўлди.\nХизматкор аёл тўшакни йиғиштириб олгани кирди ва ёстиққа ажабтовур тикилиб қолди.\n‒ Жаноб ‒ чақирди у Хорданни паст овозда. ‒ Ёстиқда қон доғчалари борга ўхшаяпти.\nХордан тез-тез юриб яқинлашди. Унинг ҳам ажабланиши ортди. Ҳақиқатдан ҳам, ёстиқнинг Алисияни бошидан қолган ботиқ жойи икки чеккасида кичик-кичик қорамтир доғчалар бор эди.\n‒ Чаққандаги доғга ўхшайди, ‒ қимирламай бир оз кузатгач, деди шивирлаб хизматкор аёл.\n‒ Уни ёруғ жойга олиб чиқ ‒ буюрди Хордан.\nОқсоч аёл ёстиқни кўтарди-ю, аммо тезда уни ташлаб юборди ва ранглари оқариб, тиртаган кўйи ёстиққа қараб қотиб қолди. Хорданга хизматкор аёлнинг сочлари ҳурпайиб кетгандек туюлди.\n‒ Нима бўлди? ‒ аччиқланиб сўради у.\n‒ Жуда оғир экан. ‒ қўрқув ичида жавоб берди аёл.\nХордан ёстиқни ўзи олди, ростдан ҳам у ғайритабиий даражада оғир эди. Бирга чиқишди, Хордан ёстиқни ошхонада стол устига қўйиб бошидан охиригача кесди ва столга уни ағдарди. Енгил парлар ҳавода тўзғиб учдилар ва хизматкор аёл қўлларини ёноғига тушиб турган зулфига қўйганча оғзини катта очиб ваҳимали додлаб юборди. Тўзғиган парлар орасидан тукли оёқлари секин ҳаракатланаётган, шилимшиқ ва шарсимон мавжудот кўринганди. Маҳлуқ шишиб кетганлигидан оғзи қаерда, билинмасди.\nАниқ бўлдики, Алисия шамоллаб ётиб қолганидан кейин, бу паразит тунлари билан оғзини, аниқроғи нишли хартумчасини қизнинг чаккаларига қўйиб қонини сўрган. Одатда чаққани умуман сезилмайди. Ёстиқни ҳар куни алмаштириб туриш бу маҳлуқнинг ривожланишига тўсқинлик қилган бўларди, аммо оқсочнинг бу вазифасини бажариши ҳолдан толган қиз учун азоб эди. Беш кеча-ю беш кундузда маҳлуқ Алисиянинг қонини ичиб бўлганди.\nБулар паррандаларда яшайдиган кичик паразит ҳашаротлар бўлиб, қулай шароитда кутилмаган даражада ўсиб кетади. Одам қони бу паразитнинг севимли таоми ҳисобланади, шу сабаб у пар ёстиқларда тез-тез учрайди.\nИспанчадан Дилрабо Бахронова таржимаси.\nТаржимон ҳақида: Бахронова Дилрабо Келдиёровна — Филология фанлари бўйича фалсафа доктори (PhD).\nУ 1973 йилда Бухоро вилояти Ғиждувон туманида туғилган, миллати ўзбек. 1995 йилда Ўзбекистон давлат жаҳон тиллари университетини тамомлаган. 2015-2017й Ўзбекистон давлат жаҳон тиллари университети докторантураси илмий ходим-изланувчиси бўлган. Илмий ишлари тилшунослик назарияси, лингвокультурология, когнитивистика ва таржимашунослик масалаларига бағишланган.\nБахронова Дилрабо Келдиёровна испан тили ва адабиёти, ўзбек тилшунослиги, тилшунослик назарияси, таржимашунослик бўйича Ўзбекистон давлат жаҳон тиллари университети етакчи мутахассисларидан. У 1 ўқув қўлланма, 2 электрон ўқув қўлланма муаллифи. Шунингдек, унинг илмий тадқиқотлари юзасидан 40дан ортиқ илмий мақолалари мамлакатимиз ва Испания, Россия, Австрия, Туркия каби хорижий давлатлар илмий журналларида чоп этилган. Д.Бахронова тузган “Испанча ˗ ўзбекча луғат”дан таълим муассасаларида фойдаланиб келинмоқда.\nД. Бахронова 2011 йилдан Европа Иттифоқи испан тили ўқитувчилари (АЕРЕ) жамияти аъзоси, Испанияда бўлиб ўтган халқаро конференцияларда 3 маротаба илмий тадқиқоти юзасидан бевосита маъруза қилган ва 2014 йилда Кастилла Ла Манча университетида малака оширган.\n← Аввалги Аввалги Эри бошига кўтарган аёл\nКейинги → Кейинги: Агар бир ой умрингиз қолса…


муҳаббат » Esdalik.uz - ёшлик илҳомлари\nEsdalik.uz - ёшлик илҳомлари » Теглар » муҳаббат\nНигоҳимдан чарчаб юкини қуёш,\nУфққа ташлаб кетди, кечди ва ютди.\nСени қўмсаб турган қарочиқларим,\nҚуёшга осилган тунни йиқитди.\nЭНГ СЎНГГИ ЯПРОҚ\nДарахтдан узилди энг сўнгги япроқ,\nБир силкинди хазон тўшалган тупроқ.\nРуҳим қат-қатига кўчди бир титроқ\nДарахтдан узилди энг сўнгги япроқ...\nФарзанди, айниқса, ўғли бор оила боланинг ким билан дўстлашиши, кўчада ким билан ўйнаётганига алоҳида назар билан қарайди. Олманинг остига олма тушади. Менинг дадам билан Шавкатнинг дадаси ҳам биз каби дўст бўлиб ўсишган. Болаликдан бир-бирининг феълиям, фазилатию камчиликлариям иккисига маълум. Бир сўз билан айтганда, улар ўзларининг назарларида дўстликка муносиб эдилар. Дарвоқе, иккисиям мактабда ўқитувчи бўлиб ишлашар, менинг дадам математикадан, Шавкатнинг дадаси биологиядан дарс берарди. Мен билан Шавкат ҳам бир-биримизга мос эдик.\nТонг! Қуёш боботоғ орқасидан кўтарилиб замину фалакни нурафшон айлаётган бир пайтда сени ўйлаб, ўтган-кетган узуқ-юлуқ хотираларни эслаб ўтирибман. Миямни ғовлатиб, бутун борлиғимни пароканда айлаган туғённи юрагимдан қувиб чиқармоққа ҳарчанд уринмайин бефойда! Ҳар бир лаҳзанинг ўз инъомлари бор экан. Менга шу сийловдан фақат азоб чекиш, ўз ёғимга ўзим қовурилиш насиб этганидан гоҳ фахрлансам, гоҳо хижолатман. Ахир қувонганим Худо инсонга дард берса унга щафқат хам қилади деган ўгит хотирамда зоҳир. Маҳзунлигим эса, қачон мен бошқаларга ўхшаб одамлар қаторига чиқаман, улардек яйраб-яшнайман? Азизам ана шу савол менга бир нав тинчлик, ҳузур-халоват бермайди.\nНавруза Ботир қизи шеърлари\nХонамда сукунат кезади тинмай,\nЁнимда кресло турибди кулиб,\nНеларни ўйлайди ўзи ҳам билмай,\nСтулим ўтирар ҳаёллар суриб.\nНавруза Ботир қизи


Никоҳ эълони ва унда кўнгилхуши қилиш\n450 Ўқиш режими + -\n«Набий соллаллоҳу алайҳи васаллам тўйим бўлган куни келиб тўшагимга худди сен ўтирганга ўхшаб ўтирдилар. Шунда қизчалар чилдирма чалиб, Бадр куни қатл бўлган оталарим ҳақида хиргойи қилишди. Улардан бири:\nБас, у зот:\n«Буни қўй, аввал айтаётганингни айт», дедилар».\nБухорий, Абу Довуд ва Термизий ривоят қилганлар.\nШарҳ: Рубаййиъ розияллоҳу анҳонинг оталари Муъаввиз, Авф ва Муоз исмли икки амакилари Бадрда шаҳид бўлган эдилар. Рубаййиъ вояга етиб Ияас ибн Букайр ал-Лайсийга турмушга чиқади. Тўйга Пайғамбаримиз соллаллоҳу алайҳи васаллам ҳам келадилар. Ичкарига кириб, Рубаййиъ розияллоҳу анҳонинг тўшакларига ўтирадилар.\nШунда қизлар чилдирма чалиб, Бадрда шаҳид бўлганлар, хусусан, Рубаййиъ розияллоҳу анҳонинг оталари (ота ва икки амакилари) мадҳида айтилган шеърни оҳанг билан куйга солиб айтадилар. Пайғамбаримиз соллаллоҳу алайҳи васаллам ҳам эшитиб ўтирадилар. Қизлар айтиб бориб, ичимизда эртага нима бўлишини биладиган, ғайбдан хабардор Пайғамбаримиз соллаллоҳу алайҳи васаллам бор, деган маънодаги байтни ҳам айтадилар. Пайғамбаримиз соллаллоҳу алайҳи васаллам буни айтманглар, олдин айтаётган нарсаларингни айтинглар, деб кўрсатма берадилар.\nУшбу ҳадисда тўйда кўнгилхуши қилиш жоиз экани баён қилинмоқда. Эркак киши қизлар оҳанг билан айтган шижоат, одоб-ахлоқ, сахийлик каби маъноларни ўз ичига олган байтларни эшитиши жоиз эканлиги чиқмоқда.\nАлбатта, бу нарса парда ортидан бўлсагина ҳамда фитна бўлиши хавфи бўлмасагина жоиз, деганлар уламоларимиз.\n«У киши Ансорийлардан бир аёлни куёвникига тушириб олиб борган эканлар. Шунда Аллоҳнинг Пайғамбари соллаллоҳу алайҳи васаллам:\n«Эй Оиша, сизда кўнгилхуши бўлдими? Чунки Ансорийларга кўнгилхуши ёқади», дедилар».\nБухорий ва Аҳмад ривоят қилганлар.\nШарҳ: Бу ҳам тўйда шариат чегарасидан чиқмай ўйин-кулги қилиш жоизлигига далилдир.\nПайғамбаримиз соллаллоҳу алайҳи васаллам маълум қавмларнинг ҳатто ўйин-кулги, кўнгилхушини яхши кўришларигача инобатга олиб, муомала қилганлари эътиборга сазовордир. Ансорийлар, Мадина аҳли мусулмонлари табиатида ўйин-кулгига мойиллик борлигини, тўйларида кўнгилхуши бўлиши жоизлигини Оиша онамизга эслатишлари шуни кўрсатади.\nБошқа ривоятлардан маълум бўлишича, ушбу ривоятдаги келин Фориъа бинти Асъад исмли етим қиз бўлган. Оиша онамиз уни тарбия қилиб ўстирганлар. У қиз балоғатга етганида Нубайт ибн Жобир ал-Ансорийга куёвга берилган. Оиша онамиз розияллоҳу анҳо Фориъа розияллоҳу анҳони куёвникига келин туширди қилиб олиб борганлар. У киши қайтиб келганларидан кейин Пайғамбаримиз соллаллоҳу алайҳи васаллам ушбу ривоятдаги саволни бериб, кўнгилхуши бўлган-бўлмаганини сўраганлар.\n«Чилдирма чалиб, қўшиқ айтадиган қиз ҳам юбордингларми?» деганлар.\n«У қиз нима деб айтади, эй Аллоҳнинг Расули?» деганлар.\nШунда у Зот соллаллоҳу алайҳи васаллам биздаги ёр-ёрга ўхшаш байтларни айтганлар.\nАёл-қизлар ўзлари эркакларга аралашмасдан чилдирма чалиб қўшиқ айтсалар, ўйин-кулги қилсалар, жоиз.\nМуҳаммад ибн Ҳотиб розияллоҳу анҳудан ривоят қилинади:\n«Никоҳда ҳаром билан ҳалолнинг орасининг ажралиши, чилдирма ва овоздир», дедилар».\nНасаий ва Термизий ривоят қилдилар.\nШарҳ: Ушбу ривоятдаги ҳалол ва ҳаром никоҳ тўғрисидадир. Сир никоҳ, ҳаром никоҳни биров билмасин, деб овоз чиқармай, чилдирма чалмай, қўшиқ айтмай жимжитлик билан ўтказиб юборилади.\nҲалол никоҳни эса иложи борича кўпроқ кишига эълон қилиш, билдириш матлубдир. Бу катта хурсандчилик ва сурурга боис бўлган нарсадир. Ўша ҳалол қўшилишни эълон қилиш, кўпчиликка билдириш ила кўп одамларни гувоҳ қилинади, уларнинг иккиси шаръий равишда эру хотин бўлганларини ҳамма билади ва ҳақларига дуо қилади.\n«Бу никоҳни эълон қилингиз, уни масжидларда ўтказингиз, унинг учун чилдирмалар чалингиз», дедилар».\nИмом Аҳмад ва Имом Термизий ривоят қилдилар.\nШарҳ: Ушбу ҳадиси шарифда Пайғамбаримиз соллаллоҳу алайҳи васаллам никоҳга оид уч нарсага амр қилмоқдалар.\n1. Никоҳни эълон қилиш.\nБу зарурий нарса, олдин айтиб ўтилганидек, эълон орқали, икки ёшнинг ҳалол, пок равишда, шаръий оила қуриб яшай бошлаганларини кўпчиликка билдириб қўйиш бўлади.\n2. Никоҳни масжидларда ўтказиш.\nБунда турли ҳаром ва макруҳ ишлардан четлаш осон бўлади. Яъни никоҳни эълон қилишнинг бир қисмини масжидларда ўтказиш яхшидир.\n3. Чилдирма чалиш.\nБу ила хурсандчилик изҳор қилинади. Никоҳнинг эълони кўпроқ тарқайди.\n«Қуразата ибн Каъб ва Абу Масъуд ал-Ансорий розияллоҳу анҳумоларнинг олдиларига бир никоҳ тўйида кирдим. Қарасам, қизлар қўшиқ айтмоқдалар.\n«Икковларингиз Расулуллоҳ соллаллоҳу алайҳи васалламнинг саҳобалари бўлсангиз, Бадр аҳлилардан бўлсангиз, ҳузурингизда шундоқ иш бўлиб туриши нимаси?» дедим.\n«Хоҳласанг, бизлар билан ўтириб эшит. Хоҳласанг, жўна, кетавер. Батаҳқиқ, бизга никоҳ тўйида кўнгилхушига рухсат берилгандир», дедилар икковлари».\nНасаий ва Ҳоким ривоят қилдилар ва саҳиҳ, дедилар.\nШарҳ: Бу ривоятда никоҳ тўйларида кўнгилхуши қилиш жоиз экани яна ҳам очиқроқ баён қилинмоқда. Бўлаётган кўнгилхушига Омир ибн Саъд розияллоҳу анҳу томонидан айтилаётган очиқ-ойдин эътироз ва фазл аҳли ва Бадр аҳли эгаларидан бўлган саҳобаларнинг рад жавоблари ғоят ибратлидир. Бадр аҳли бўлиш жуда ҳам улуғ мақом. Бу мақомга эришган кишилар ҳаммага ўрнак бўлганлар.\nШунинг учун ҳам Омир розияллоҳу анҳу уларнинг қизлар айтаётган қўшиқни эшитиб ўтиришларини номуносиб деб билиб, танқид қилмоқчи, уялтирмоқчи бўладилар. Аммо натижа тамоман аксинча бўлиб чиқди. Икки улуғ саҳобий никоҳ тўйида кўнгилхушига рухсат берилганини айтиб, Омир ибн Саъд розияллоҳу анҳунинг ўзини уялтириб қўйишди.\n09:25 / 19.04.2018 273\nГўдак тилидан (йигирма олтинчи кун...)\nЙигирма олтинчи кун... Ассалому алайкум. Бугун йигирма олтинчи кун. Биласизларми бугундан эртага ўтар кечаси, кўпроқ қадр кечаси деб таҳмин қилинадиган кеча. давоми...\n09:57 / 22.06.2017 14750\nМосквада халқаро диний конференция: "Ислом – эзгулик ва тинчлик элчиси"\nБугун, 28 март куни Москвада Ислом эзгулик ва тинчлик элчиси деб номланган Халқаро диний конференция ўз ишини бошлади. Тадбирни А.Кадиров номидаги минтақавий давоми...\n05:59 / 28.03.2019 491\nЎзлигим – Ўзидан ҳадя...\nЎзлигим Ўзидан ҳадя... Онамнинг айтишларича, болалигимда худди ҳозиргидек қизиқувчан, кўп савол берадиган, бир нарсани охирига етмагунча тўхтамайдиган қайсар давоми...\n00:34 / 04.05.2017 2230\nШАМОЛ УЧИРГАН ИМТИҲОН ВАРАҚАСИ\n15:09 / 23 ноябрь 231\n19:28 / 18 ноябрь 349\nИЙМОНИ КУЧЛИ ОДAМ ЎЗ ЖОНИГA ҚAСД ҚИЛМAЙДИ!\n19:32 / 17 ноябрь 112\nАллоҳ таолонинг қонуни\n12:47 / 16 ноябрь 169\n13:02 / 08 ноябрь 307\n11:17 / 14 январь 90800


Олимлар ҳамкорлигига тўсиқлар мавжуд\n11 апрел 2021, Тошкент вақти: 05:47\nЎзбекистон ва Тожикистон олимлари биргаликда анча-мунча илмий тадқиқотлар ўтказаётганига қарамай, бу ҳамкорлик кўлами кенгайишига айрим муаммолар тўғаноқ бўлиб турибди.\nТожикистон Фанлар академияси президенти Мамадшо Илолов глобал иқлим исиши Марказий Осиё давлатлари учун ҳам муаммолар туғдираётганини таъкидлар экан, бу ўринда минтақа давлатлари, жумладан, Ўзбекистон ва Тожикистон олимларининг ўзаро ҳамкорлиги жуда зарурлигини билдирди.\n“Помирдаги Федченко музлигининг 30 фоизи эригани тўғрисида кўп гапириляпти. Бу музлик Марказий Осиёдаги асосий сув манбаи ҳисобланади. Унинг эриб йўқ бўлиши нафақат Тожикистон, балки қўшниларимиз, жумладан, Ўзбекистон учун ҳам катта иқтисодий зарар етказиши, минтақада қурғоқчилик келтириб чиқариши табиий. Бундан ташқари, Тожикистон алюминий заводининг икки давлат чегараолди ҳудудларига зарар етказаётгани ҳақидаги баҳслар ҳануз тингани йўқ. Фикримча, минтақа олимлари якка-якка ҳолда бу муаммоларни ҳал эта олмайди. Шуни назарга олган ҳолда муаммоларни биргаликда ўрганишимиз ва зарур чоралар кўришимиз лозим”, - деди М.Илолов.\nТожикистон Астрофизика институти директори Хурсанд Ибодинов тожикистонлик олимлар яқинда Самарқанд шаҳрида бўлиб, Мирзо Улуғбек номидаги астрономия институти билан ўзаро ҳамкорлик шартномаси имзолаганини маълум қилди.\n“Шартноманинг мақсади астрономия соҳасида бир-биримизни тўлдиришдан иборат. Бизда бор имкониятлар ўзбекистонлик олимларда йўқ. Уларда бор техник жиҳозлар эса бизда йўқ. Масалан, Ўзбекистонда астрофизика соҳасида етарли даражада фан номзодлари, олимлар етишмайди. Улар докторлик диссертацияларини Олмаота шаҳрига бориб ҳимоя қилади. Биз ўзбекистонлик биродарларимизга Тожикистонда диссертация ҳимоя қилишни таклиф этдик. Улар рози бўлди. Мазкур шартнома асосида кадрлар тайёрлаш ва астрофизик илмий тадқиқотларда ҳамкорлик қилиш режалаштирилди”, - деди Х.Ибодинов.\nТожикистон Гастроэнтерология институти директори Ғиёсиддин Мирожов ҳам Ўзбекистон Давлат иммунология институти олимлари билан ҳамкорлик йўлга қўйилганини билдирди. Бу ҳамкорликка немис олимлари ҳам жалб этилган.\n“Яқинда ўзбекистонлик дўстларимиз бизда меҳмон бўлиб, 15 кун давомида институтимиз лабороториясида ишлаб кетди. Биз ҳам тез кунларда Тошкентга бориш ниятидамиз”, - деди Ғиёсиддин Мирожов.\nИкки давлат олимлари ҳамкорлигига салбий таъсир этаётган энг катта муаммолардан бири виза масаласидир.\nТожикистон ФА президенти Мамадшо Илолов икки кунлик илмий анжуманда қатнашиш учун бир ой илгари виза олишга тўғри келишини айтади. У Ўзбекистоннинг Тожикистондаги элчихонаси ходимлари масъулиятсизлиги туфайли аксарият ҳолларда тожик олимлари халқаро илмий анжуманларда қатнашиш имконига эга бўла олмаётганидан афсус билдирди.


Ўзбекистонда маҳаллий автомобил ишлаб чиқарувчи монопол компания нафақат юқори божлар билан, балки нотариф тўсиқлар билан ҳам ҳимоя қилинади. Иқтисодчи Юлий Юсупов ўз мақоласида энг асосий нотариф тўсиқ – сертификатлашни таҳлил қилиб, бу нархларни қанчага ошираётганини рақамларда кўрсатиб берди.\nҲаммага (ҳатто кичик болаларга ҳам) маълумки, Ўзбекистон автомобил бозорида бир неча ўн йиллардан бери сунъий ва изчиллик билан қўллаб-қувватлаб келинаётган монополия бор. Холбуки, у (монополия) яратилаётган пайтида бизга “кейинчалик маҳаллий ишлаб чиқарувчимиз оёққа туриб, рақобат курашида барчани енгади”, деган гапга суянган ҳолда икки йил билан чекланишга ваъда беришган эди.\nЛекин, таассуфки, Ўзбекистонда вақтинчалик имтиёзлар деярли доим коррупцион-монопол “якун”ларга айланиб келган, уларни бекор қилиш эса жуда қийин. Афсуски, бизда шундай нохуш анъана бор...\n«Тома-тома кўл бўлур» — эрксизликнинг макроиқтисодиётга таъсири ҳақида\nАмалдаги монополия автомобил заводимизга ўз самарасизлигини қуйидагилар ҳисобидан қоплашга имкон беради:\nистеъмолчилар ҳисобидан, чунки улар импортнинг юқори қиймати туфайли танлаш имкониятидан маҳрум – битта компания маҳсулотини сотиб олишади (қолган истеъмолчилар эса айнан шу монополист компаниянинг ўзидан импорт маҳсулотни, албатта, оширилган нархларда сотиб олишади);\nдавлат ҳисобидан: автомобилларни импорт қилишда божхона тўловларидан турли хил имтиёзлар ва олинмаган тушумлар (демак, солиқ тўловчиларнинг пуллари ҳисобидан) кўринишида.\nОхирги банд ҳақида батафсилроқ тўхталамиз. Агар божхона тўловлари бугунгидек тақиқловчи эмас, балки оқилона бўлганида, автомашиналар импорти анча кўп бўлар, ўз навбатида, бюджетга кўпроқ пул тушган бўлар эди.\nЮқоридаги фикрнинг оддий исботи. 2019 йилда қиммат (нархи 40 минг доллардан юқори) автомобиллар учун божхона тўловлари кутилмаганда сезиларли даражада (тахминан 40 фоизгача) қисқартирилган эди. Ўша йилда хориждан 2300 дан ортиқ шундай автомобиллар импорт қилинган эди. Кейинги йили божхона тўловлари яна оширилди (автомобиль нархининг 70-80 фоизигача), импорт эса 550 та автомобилгача камайди. Бюджетга тушумлар неча марта камайганини эса, ҳисоблаш қийин эмас.\nТушунарли бўлиши учун мутлақ кўрсаткичларда ҳисоблаб чиқамиз.\nЮқорида айтилган тоифадаги автомобилнинг ўртача нархини 70 минг доллар деб оламиз. Ўз навбатида, 2019 йилда бюджет 2300 авто * $70 000 * 40% = 64,4 млн доллар тушум олган. 2020 йилда эса: 500 авто * $70 000 * 75% = 26,25 млн доллар. Божхона тўловларининг ошишидан келган йўқотишлар 38 млн долларни, ёки 60 фоизни ташкил этган. Ана шундай арифметика…\nҲа, кейинги йилларда монополист компанияни кўплаб имтиёзлардан маҳрум қилишга эришилди. Чунки яқиндагина у нафақат бозорда ягона эди, балки:\nамалда солиқ ва божхона тўловларини деярли тўламаган (!!!);\nвалютани махсус курсда сотиб олган;\nарзон кредитлар олган.\nВа шу орада машиналарни ўта қиммат нархларда сотган, автомобил олиш учун навбатда туришга ва “шапка” тўлашга мажбур қилган эди.\nБугун вазият анча яхши. Аммо бозорни монополлаштиришнинг асосий сабаби – импортга нисбатан қўйилган юқори божхона тўловлари бартараф этилган эмас.\nМаълум бўлишича, автомобиллар импорти, ўз навбатида, соҳада соғлом рақобат муҳитини яратиш йўлида юқори божхона божларидан ташқари яна бир жиддий тўсиқ ҳам бор. Гап нотариф тўсиқлар ҳақида кетмоқда.\nНотариф тўсиқлардан асосийси – маҳаллий сертификатлаштириш органларидан сертификат олиш зарурати.\nБундай сертификатлашдан мамлакатга олиб кирилаётган барча автомобиллар, шу жумладан, жаҳон автомобил ишлаб чиқарувчиларининг текширилган ва яна қайта текширилган, синовдан ўтказилган ҳамда барча зарур тасдиқловларга эга бўлган брендлари ҳам ўтишлари керак. Яъни гап истеъмолчи ва бюджет манфаатлари нуқтайи назаридан нафақат маъносиз, балки жуда зарарли тартиблар ҳақида кетмоқда, чунки улар автомобил нархининг сезиларли даражада ошишига олиб келади, бу эса нафақат истеъмолчи чўнтагида салбий акс этади, ўз навбатида давлат даромадларига ҳам тескари таъсир қилади.\nМавжуд тартибга кўра, аввало, иқлим синовлари деб аталадиган синовларни ўтказиш лозим. Улар уч ой давомида 15 минг км масофа юриш билан ўтказилади. Импорт қилувчи корхона ҳар бир моделдаги автомобилдан 2 донадан тақдим этиши, моделлар ҳар хил қувватли моторли бўлганда эса 2 хил двигателли турли автомобилларини тақдим этиши керак.\nШундай қилиб, моделлар ва двигателларнинг хилма-хиллигини ҳисобга олган ҳолда, сертификат олиш учун импорт қилувчи ҳар бир ишлаб чиқарувчидан камида 15-20 та автомобилни синовдан ўтказиш учун тақдим этиши зарур.\nБундан ташқари, импорт қилувчи ҳар бир автомашинани ёқилғи, техник суюқликлар билан таъминлаши, синовдан ўтказиш харажатларини тўлаши шарт. Бунинг устига, махсус стендларнинг йўқлиги сабабли, барча синовлар очиқ ҳавода максимал ҳароратда ўтказилиши керак. Ва бундан келиб чиқадики, агар янги модел қишда ёки кузда олиб келинган бўлса, унда ҳарорат керакли даражага етиши учун ёз фаслини кутиш керак.\nШунингдек, импорт қилувчи ҳисобидан ишлаб чиқарувчи заводга мутахассисларни жўнатиш – ишлаб чиқариш жараёнини бевосита текширишни ташкил қилиш зарур (бизнинг текширувларимизсиз гўё немислар ёки японияликлар брак автомашиналар чиқаришни бошлайди...). Турли моделлар кўпинча турли мамлакатларда ишлаб чиқарилишини ҳисобга олсак, бир нечта мамлакатларга ташрифларни ташкил этиш керак. Сертификатлаш органининг ходимлари дунёни айланиб чиққан бўлса не ажаб...\nБу шартлар мамлакатга кенг турдаги автомобилларни олиб киришни хоҳловчи расмий импортёрлар учун бажариб бўлмас даражада. Чунки улар юқоридаги синовларга қимматбаҳо автомобилларни тақдим этиш учун катта ҳаражат қилишлари керак, бу эса сотувлар ҳажмлари билан таққосланмас даражада.\nШу билан бирга, бу қоидалар транспорт воситаларини соддалаштирилган схема бўйича сертификатлаштиришга рухсат берилган хусусий шахсларга тааллуқли эмас. Натижада, солиқ тўловчи бўлмаган, автомобилларга кафолатли хизмат кўрсатмайдиган ва ишлаб чиқарувчи номидан транспорт воситасининг хавфсизлиги учун жавобгар бўлмаган жисмоний шахслар легал компаниялар ёки жаҳонга машҳур ишлаб чиқарувчилар ваколатхоналарига қараганда қулайроқ мавқега эга бўлишди.\nТўсиқлар бизга қанчага тушмоқда?\nБожхона тўловлари ва нотариф тўсиқлар маҳаллий харидорлар учун импорт автомобиллар нархини қай даражада оширмоқда?\nРақамли мисолни кўриб чиқамиз. Айтайлик, компания Фолксваген автомобилларини импорт қилиш бўйича шартнома имзолади. Автомобилнинг ўртача сотилиш нархи 35 000 еврога тенг. Божхона тўловлари, ҚҚС тўлангандан сўнг, утилизация йиғими тўлангандан сўнг, машинанинг нархи тахминан 65 000 еврони ташкил қилади. Бошқа харажатларни, шу жумладан, сертификатлаштириш ва импорт қилувчининг комиссиясини ҳисобга олган ҳолда, истеъмолчи учун якуний нарх ўртача 70 000 евродан ошади, яъни икки баробарга кўпаяди.\nСертификатлаш харажатларига (2565 евро) нима киради?\nФолксваген бир нечта моделларни ишлаб чиқаради, ҳар бир модел турли двигателлар билан жиҳозланади. Масалан, POLO PASSAT TIGUAN моделлари 2 та двигатель вариантига эга. TOUREG TERAMOTнинг эса битта двигателли варианти бор. Ҳар бир двигател варианти учун 2 та автомашинани тақдим этиш заруратини ҳисобга олсак, сертификатлаштириш учун жами 14 та автомобил тақдим этилиши керак.\n15 000 км юрган автомобил ўз қийматининг 20–25%ини йўқотади. Икки автомобил учун (яъни, битта сертификат учун): 70 000 * 20% * 2 = 28 000 евро.\nСертификатлаш органининг нархларига кўра 1 та моделнинг иқлим синовларни ўтказиш учун “тахминий сумма”си 30 млн сўм ёки 2400 еврони ташкил этади.\n“Сертификатлаштириш синовлари, ишлаб чиқаришни текшириш, ҳужжатларни таҳлил қилиш, транспорт воситаси типини маъқуллаш (ТВТМ)ни расмийлаштириш ва сертификатлаштиришнинг бошқа тартиблари” учун тахминий сумма чегаралари 1 модел учун 180 млн сўмдан бошланади. Агар қатъий текширувлар учун бир нечта мамлакатларда жойлашган заводларга ташриф буюриш керак бўлса, сумма ошади. Майли, келинг, бу 180 млн сўм, яъни 14 400 евро бўлсин.\nЛекин бу ҳали ҳаммаси эмас. Сертификатлаш идорасининг бир ажойиб моддаси бор (= автомобиль харидорларининг харажатлари моддаси): “сертификатланган маҳсулотларни йиллик текширув назоратини ўтказиш учун тахминий сумма”. Ана холос! Битта модель учун бу миқдор 30-50 млн сўм (наҳотки немис заводларини яна текшириш керак бўлса?). Майли, 40 млн сўм бўлсин. Дастлабки текширувдан сўнгги икки йил давомида (нега яна икки йиллигини қуйида билиб оласиз) – 80 млн сўм ёки 6400 еврога тенг.\nЭнг ортиб тушадиган жойига келдик – “экологик сертификат”.\nСертификатлашни хусусий компания ўтказади. У углеводород маҳсулотларининг ёниш даражасини текширади. Ва бу Европа ва Япония автомобиллари учун! Демак, немислар, французлар ва японлар хавотирланмаса ҳам бўлади – идора фақат уларнинг маҳсулотини эмас, бизнинг антиэкологик ўзбек автомобилларини ҳам сертификатлайди, ахир...\nАммо энг ҳайратга соларли томони шундаки, ҳатто электромобиллар ҳам экосертификатлашдан ўтиши керак. Қандай текширмаслик мумкин, балки улар ҳам атроф-муҳитни ифлослантираётгандир? Боз устига, бу қиммат эмас (лекин кимгадир хуш ёқади) – 100 евро атрофида. Ва буларнинг барчаси бизнинг саломатлигимиз учун...\nЎз навбатида, битта сертификат ўртача 51 300 еврога тушади.\nБозорда автомобил маркасининг долзарблиги ўртача уч йилни ташкил этади. Бу муддатда, агар юқори якуний нархларни ҳисобга олсак, импортчи Ўзбекистонда унча кўп автомобил сота олмайди. Айтайлик, битта сертификат билан (эслатиб ўтаман, маълум бир двигателга эга маълум бир маркадаги автомобиль учун) уч йил ичида ўртача 20 та машина сотишга муваффақ бўлинди. Битта ўртача автомобилнинг нархи 2565 еврога ошиши керак (51 300/20). Айни пайтда жисмоний шахс учун сертификатлаш қиймати ҳар бир автомобил учун 3,5-4 млн сўмни ташкил этади.\nМисол тариқасида янада қимматроқ автомобилни олсак, масалан, божхона расмийлаштирувидан кейин ўртача нархи 150 минг АҚШ доллари бўлган Мерседес.\nУ ҳолда сертификатлаштириш устамаси тахминан 80 минг долларни ташкил қилади. Бир автомобил учун сертификатлаш харажатларидаги бундай фарқ синовдан ўтказиладиган автомобилларнинг юқори нархи ва 1 сертификатга тўғри келадиган камроқ сотувлар ҳажми билан изоҳланади.\nШундай қилиб, импорт автомобилларни сертификатлашнинг амалдаги тизими қуйидагиларни келтириб чиқараётганини кўрмоқдамиз:\nмаҳаллий истеъмолчиларнинг манфаатларига тажовуз қилади (чунки улар барча монопол-коррупцион “якун”лар учун пул тўлаши керак бўлади);\nимпорт қилинаётган автомобиллар, айниқса, қиммат автомобиллар нархининг сезиларли даражада ошишига олиб келади ва шу орқали маҳаллий автосаноатнинг монопол мавқейини мустаҳкамлашга ҳамда бюджетга автомобиллар импортидан келадиган тушумларнинг камайишига кўмаклашади;\nвиждонли импортчи бўлган юридик шахсларни автомашиналарни мустақил равишда олиб кирувчи жисмоний шахсларга нисбатан тенг бўлмаган шароитларга қўяди.\nАсосий хулоса: тармоқда рақобатни ошириш ҳамда истеъмолчилар ва бюджет манфаатларини таъминлаш учун автомобилларни импорт қилишга қўйилган божхона тўловларини нафақат қисқартириш, балки мажбурий сертификатлашдан вос кечишимиз зарур, ҳеч бўлмаса халқаро тан олинган сертификатларга эга моделлар учун.\nРус тилидан Шокир Шарипов таржимаси


ЎРҚ-625-сон 30.06.2020. Ўзбекистон Республикасининг Жиноят-ижроия кодексига маҳкумларнинг ҳуқуқлари ва қонуний манфаатлари ишончли ҳимоя қилинишини таъминлашга қаратилган ўзгартиш ва қўшимчалар киритиш тўғрисида\nҚонунчилик палатаси томонидан 2020 йил 23 апрелда қабул қилинган\n1-модда. Ўзбекистон Республикасининг 1997 йил 25 апрелда қабул қилинган 409-I-сонли Қонуни билан тасдиқланган Ўзбекистон Республикасининг Жиноят-ижроия кодексига (Ўзбекистон Республикаси Олий Мажлисининг Ахборотномаси, 1997 йил, № 6, 175-модда; 2003 йил, № 9-10, 149-модда; 2004 йил, № 1-2, 18-модда; Ўзбекистон Республикаси Олий Мажлиси палаталарининг Ахборотномаси, 2007 йил, № 6, 248-модда, № 9, 422-модда, № 12, 595-модда; 2008 йил, № 4, 187-модда, № 12, 636, 641-моддалар; 2009 йил, № 4, 136-модда, № 12, 470-модда; 2010 йил, № 9, 334-модда; 2012 йил, № 9/1, 238-модда; 2014 йил, № 9, 244-модда; 2015 йил, № 8, 310-модда; 2017 йил, № 3, 47-модда, № 10, 605-модда; 2019 йил, № 3, 165-модда, № 5, 267-модда, № 8, 469-модда, № 9, 588, 592-моддалар, № 12, 880-модда) қуйидаги ўзгартиш ва қўшимчалар киритилсин:\n1) 11-модданинг матни қуйидаги таҳрирда баён этилсин:\n«Маҳкум шахсий хавфсизлик ҳуқуқига эга.\nИнтизомий қисмга жўнатишга ёки озодликдан маҳрум этишга ҳукм қилинган шахснинг шахсий хавфсизлигига таҳдид юзага келган тақдирда, у ўз шахсий хавфсизлигини таъминлаш тўғрисидаги ариза (хабар) билан жазони ижро этиш муассасасининг ёки органининг ҳар қандай ходимига оғзаки ёки ёзма равишда мурожаат қилишга ҳақли. Маҳкумнинг аризасини (хабарини) қабул қилган ходим зудлик билан уни жазони ижро этиш муассасасининг ёки органининг бошлиғига тақдим этади.\nМаҳкумнинг шахсий хавфсизлигини таъминлаш тўғрисидаги аризаси (хабари) маҳкумларнинг шахсий хавфсизлигини таъминлаш тўғрисидаги аризаларини (хабарларини) қайд этиш китобида жазони ижро этиш муассасасининг ёки органининг масъул шахси томонидан рўйхатдан ўтказилади.\nЖазони ижро этиш муассасаси ёки органи бошлиғи шахсий хавфсизликни таъминлаш тўғрисидаги аризани (хабарни) олгандан сўнг маҳкумни хавфсиз жойга вақтинчалик жойлаштириши шарт.\nЖазони ижро этиш муассасаси ёки органи бошлиғи шахсий хавфсизликни таъминлаш тўғрисидаги аризани (хабарни) кўриб чиқади ва маҳкумга нисбатан хавфсизлик чораларини қўллаш тўғрисида ёхуд уларни қўллашни рад этиш ҳақида уч сутка ичида қарор қабул қилади. Кечиктириб бўлмайдиган ҳолларда маҳкумга нисбатан хавфсизлик чораларини қўллаш тўғрисидаги қарор дарҳол қабул қилинади.\nМаҳкум қабул қилинган қарор билан имзо қўйдириб таништирилади.\nХавфсизлик чораларини қўллаш тўғрисидаги ёки уларни қўллашни рад этиш ҳақидаги қарор устидан юқори турувчи органга, прокурорга ёки судга шикоят қилиниши мумкин. Шикоят берилган пайтдан эътиборан йигирма тўрт соат ичида кўриб чиқилиши лозим.\nЖазони ижро этиш муассасаси ёки органи бошлиғи маҳкумнинг хавфсизлигини таъминлаш мақсадида «Жабрланувчиларни, гувоҳларни ва жиноят процессининг бошқа иштирокчиларини ҳимоя қилиш тўғрисида»ги Ўзбекистон Республикасининг Қонунида белгиланган хавфсизлик чораларини қўллайди.\nХавфсиз жойга ўтказилган маҳкум жазони бу ерга ўтказилгунига қадар белгиланган сақлаш шароитларида ўтайди»;\n«Озодликдан маҳрум этишга ҳукм қилинган шахслар, уларнинг буюмлари ва кийимлари, шунингдек жазони ижро этиш муассасаларининг объектлари ва хоналари тинтув қилиниши ҳамда кўздан кечирилиши мумкин. Шахсий тинтув маҳкум билан бир жинсда бўлган шахслар томонидан амалга оширилади.\nТайёрланаётган ёки содир этилаётган жиноятлар, тақиқланган нарсалар ва буюмлар сақланаётганлиги ҳақида ахборот келиб тушган ҳолларда, жазони ижро этиш муассасаларининг турар жойларини уларда маҳкумлар бўлганда тинтув қилишга йўл қўйилади.\nТинтув ўтказиш чоғида маҳкумларга нисбатан жисмоний куч ва махсус воситалар қўлланилиши тақиқланади, бундан маҳкумларнинг тинтувни амалга ошираётган ходимга, бошқа маҳкумларга ёки ўзга шахсларга нисбатан ғайриҳуқуқий хатти-ҳаракатларининг, шунингдек маҳкумлар томонидан ўзига ўзи зарар етказишининг олдини олиш ҳоллари мустасно»;\nиккинчи ва учинчи қисмлари тегишинча тўртинчи ва бешинчи қисмлар деб ҳисоблансин;\n3) 76-модданинг саккизинчи ва тўққизинчи қисмлари қуйидаги таҳрирда баён этилсин:\n«Маҳкумнинг илтимосига кўра узоқ муддатли учрашув қисқа муддатли учрашувга ёки масофали видео-учрашувга ёхуд телефон орқали сўзлашувга, қисқа муддатли учрашув эса масофали видео-учрашувга ёки телефон орқали сўзлашувга алмаштирилади.\nМаҳкумлар учун масофали видео-учрашувлар жазони ижро этиш муассасаси ва органи томонидан ташкил этилади. Масофали видео-учрашув ҳимояланган алоқа каналлари орқали видеоконференция тизими воситасида амалга оширилади»;\n4) 79-модданинг саккизинчи қисми қуйидаги таҳрирда баён этилсин:\n«Прокурор ёки суд номига йўлланган таклиф, ариза ва шикоятлар кўздан кечирилмайди ҳамда бир суткалик муддат ичида тегишлилиги бўйича жўнатилади. Хавфсизлик чораларини қўллаш ҳақидаги ёки уларни қўллашни рад этиш тўғрисидаги қарорлар устидан шикоятлар тегишлилиги бўйича дарҳол жўнатилади»;\n5) 102-модданинг матни қуйидаги таҳрирда баён этилсин:\n«Озодликдан маҳрум этилган шахсларга нисбатан қуйидаги мезонлар асосида рағбатлантириш чоралари қўлланилади:\nмеҳнатга ва таълимга виждонан ёндашиш;\nтарбиявий тадбирлар ўтказишда фаол иштирок этиш;\nмуассасанинг ички тартиб-қоидаларига риоя этиш.\nОзодликдан маҳрум этилган шахсларга нисбатан қуйидаги рағбатлантириш чоралари қўлланилади:\nқўшимча учрашув ёки телефон орқали сўзлашув ҳуқуқини бериш;\nумумий, қаттиқ тартибли колонияларда ва тарбия колонияларида ― йил мобайнида қўшимча равишда бир марта учрашув, бир марта телефон орқали сўзлашув, битта посилка ёки йўқлов олиш;\nмахсус тартибли колонияларда ― камералардан умумий турар жойларга ўтказиш ҳамда йил мобайнида қўшимча равишда бир марта қисқа муддатли учрашув, бир марта телефон орқали сўзлашув, битта бандерол олиш;\nтурмаларда ― йил мобайнида қўшимча равишда бир марта қисқа муддатли учрашув, битта посилка ёки йўқлов олиш ҳуқуқини беради»;\n6) қуйидаги мазмундаги 1021-модда билан тўлдирилсин:\n«1021-модда. Рағбатлантириш чораларини қўллаш тартиби\nМаҳкумларга нисбатан рағбатлантириш чораларини қўллаш ҳар йили камида икки марта, шунингдек байрам кунлари муносабати билан кўриб чиқилади.\nМаҳкумларни рағбатлантириш масалалари, шу жумладан қўлланилаётган рағбатлантириш чораларининг ушбу Кодекс 102-моддаси биринчи қисмида назарда тутилган мезонларга мувофиқлиги жазони ижро этиш муассасасида тузилган комиссия томонидан кўриб чиқилади.\nКомиссия жазони ижро этиш муассасасининг ходимлари, шунингдек жамоатчилик вакиллари орасидан камида саккиз нафар аъзодан иборат таркибда тузилади.\nКомиссия таркибига жамоатчилик вакилларидан, қоида тариқасида, халқ депуталари маҳаллий Кенгашлари депутатлари, Ўзбекистон Республикаси Олий Мажлиси Инсон ҳуқуқлари бўйича вакилининг (омбудсманнинг) минтақавий вакиллари, ўзини ўзи бошқариш органларининг, жамоат ташкилотларининг ҳаётий тажрибага ва аҳоли ўртасида обрў-эътиборга эга бўлган вакиллари киради.\nЖамоатчилик вакиллари комиссия аъзолари умумий сонининг ярмини ташкил этиши керак. Жазони ижро этиш муассасаси бошлиғи комиссиянинг раиси ҳисобланади.\nМаҳкумни рағбатлантириш учун тавсия этиш, зарур ҳужжатларни тайёрлаш ва комиссия аъзоларига тақдим этиш отряд бошлиғи томонидан амалга оширилади.\nКомиссия мажлиси ушбу модданинг биринчи қисмида кўрсатилган муддатлардан бир ҳафта илгари ўтказилади.\nКомиссия аъзолари рағбатлантириш учун тавсия этилган маҳкум билан унинг хулқ-атвори белгиланган мезонларга мувофиқлиги юзасидан суҳбат ўтказади.\nКомиссия қарори мажлисда иштирок этаётган аъзоларнинг кўпчилик овози билан, очиқ овоз бериш орқали қабул қилинади. Овозлар сони тенг бўлган тақдирда, маҳкумни рағбатлантириш тўғрисида қарор қабул қилинади.\nКомиссия қарори мажлисда ҳозир бўлган комиссия аъзолари томонидан имзоланадиган баённома билан расмийлаштирилади ва комиссия раиси томонидан тасдиқланади.\nКомиссиянинг маҳкумга нисбатан рағбатлантириш чорасини қўллаш тўғрисидаги қарорни ўз ичига олган баённомасига мувофиқ жазони ижро этиш муассасаси бошлиғининг буйруғи уч иш куни ичида чиқарилади ва унинг мазмуни маҳкумга эълон қилинади.\nКомиссияни тузиш ва фаолиятини амалга ошириш тартиби Ўзбекистон Республикаси Ички ишлар вазирлиги томонидан тасдиқланади»;\n«Вояга етмаган маҳкумларга ота-онаси ва уларнинг ўрнини босувчи шахслар билан учрашувлар чекланмаган миқдорда берилади»;\n8) 130-модданинг иккинчи қисми қуйидаги мазмундаги иккинчи ― бешинчи қисмлар билан алмаштирилсин:\n«Маҳкума аёлларга вояга етмаган болалари билан бир йил ичида тўрт марта, муддати беш суткагача бўлган узоқ муддатли учрашув, манзил-колонияда сақланаётганларга эса, ишдан бўш вақтда муассаса ҳудудидан ташқарида яшаш имконияти билан узоқ муддатли учрашувлар чекланмаган миқдорда берилади.\nМаҳкума аёлларнинг вояга етмаган болалари билан учрашишига ўзининг шахсини, қариндошлигини ёки васийлигини (ҳомийлигини) тасдиқловчи ҳужжатларини тақдим этган тақдирда битта яқин қариндоши ёки васий (ҳомий) кузатувида йўл қўйилади.\nМаҳкума аёлларнинг вояга етмаган болалари билан учрашувлари ушбу Кодексда белгиланган учрашувларга қўшиб ҳисобланмайди.\nМаҳкума аёлларнинг муассасадан ташқаридаги болалар уйларидаги вояга етмаган болалар билан учрашувлари маҳкума аёлларнинг илтимосига кўра амалга оширилади»;\n9) 132-модданинг иккинчи қисми қуйидаги таҳрирда баён этилсин:\n«Маҳкума аёллар уч ёшга тўлмаган болаларини жазони ижро этиш колониялари қошидаги болалар уйига жойлаштиришга ва ишдан бўш вақтида улар билан чекланмаган миқдорда мулоқотда бўлишга ҳақли».\n2-модда. Ўзбекистон Республикаси Ички ишлар вазирлиги ва бошқа манфаатдор ташкилотлар ушбу Қонуннинг ижросини, ижрочиларга етказилишини ҳамда моҳияти ва аҳамияти аҳоли ўртасида тушунтирилишини таъминласин.\n(Қонун ҳужжатлари маълумотлари миллий базаси, 01.07.2020 й., 03/20/625/1007-сон)


05-08-2016 | 19:14\nZAMIN.UZ / LIFE STYLE / 05 Август 2016 года978\nТабиатнинг яна бир сеҳрли мўжизаси бу, райҳондир. Райҳон сўзи қадимги араб тилида “вужуди хушбўй ўсимлик”, форс тилида эса “исфаран” деб аталган бўлиб, у “доимий қувонч” маъносини англатган.Абу Али Ибн Сино райҳон ҳақида тўхталиб: “Уни янчиб ёки мойини олиб, малҳам қилиб бавосилга суртилса фойда қилади”, дейди. Ибн Сино қора райҳондан унумли фойдаланилса, яъни, суртмаси кўзнинг лўқиллашига фойда қилиши ва юракни кучли қилишини айтади. Ошрайҳон шифобахшлик бобида беқиёс хусусиятларга эга. Ўсимлик киши иштаҳасини очиб, овқатни яхши ҳазм қилади, аъзоларга сингдиришда ёрдам беради. Бундан ташқари, райҳон йўталга, қизамиқ асорати бўлганларга ёрдам беради.Болгар халқ тиббиётида райҳон асосида тайёрланган қайноқ дамлама билан буйрак, қовуқ йўллари шамоллашида, тумов, ангина, безгак хуружидан фориғ этувчи ва даволовчи омил сифатида фойдаланилади.Райҳон баргларини қишга асраш учун қуритиб, ўсимлик айни гуркираб, гуллаш олдида турганда устки барглари чилпиб олинади ва саватчага тахланади, сўнг уни пана, аммо ҳаво етарли бўлган жойларда қуритилади.Райҳон, сирка ва озроқ миқдордаги туз аралашмасининг қайнатмаси тиш оғриғини қолдиради. Райҳон баргларининг шарбати қулоқ йиринглашида фойда беради. Ўзбек ошхонасида райҳон билан гўштли, ёғли масаллиқларга таъм беришда, сабзавот ва резаворларни консервалашда фойдаланилади. Райҳоннинг яна бир ажойиб хусусиятларидан бири, мева қоқиларини зарарли ҳашоратлар таъсиридан асрайди.Манба: DiydorAziz.uz\nЎқишни тавсия қиламиз Буйракдаги тошлардан бартараф қилиш учун қандай мевалар фойдали ҳисобланади?\n13:24 / 15-07-2016\nОрганизмдаги қанд миқдорини меъёрда ушлаш йўли топилди\n14:57 / 13-07-2016


Калит сўзлар бўйича излаш: Макка\nПайшанба, 24 Ноябр 2016 23:08\tШиалар учун янги Макками?\t2003 йил Ироқда Саддам Ҳусайн ағдарилганидан сўнг, шиалар ҳар йили Арбаъин маросимини очиқчасига ўтказидаган бўлишди. Бу маросимда иштирок этувчилар кўпайиб бормоқда.\nБатафсил ...\tЧоршанба, 23 Ноябр 2016 00:05\tСАУДИЯ АРАБИСТОНИ: Макка ва Мадина шаҳарлари тезюрар поездлар билан боғланади\t2018 йил март ойида Макка ва Мадина шаҳарлари ўртасида кунига 166 минг йўловчини ташиш имкониятини берувчи тезюрар поездлар фаолияти йўлга қўйилади, хабар бермоқда Islam-today нашри. Ҳисоб-китобларга кўра, йўл давомийлиги эса 2,5 соат бўлади.\nБатафсил ...\tСешанба, 08 Ноябр 2016 00:47\tМаккада қора тошни ўпиш учун “аёллар соати” жорий қилиниши мумкин\tМаккада Қора тошни ўпишлари учун аёллар учун маълум соатлар белгиланади. Айни вақт бу масаласи Саудия Арабистони Ислом ишлари бўйича қўмитасининг Уламолар Кенгаши кўриб чиқмоқда.\nБатафсил ...\tПонедельник, 31 Октябр 2016 01:30\tБаллистик ракета Маккани портлатишига оз қолди\tЯмандан Макка тарафга қараб баллистик ракета учирилган. Бу ҳақда Саудия Арабистони бошчилигидаги араблар иттифоқи вакиллари хабар қилишди.\nБатафсил ...\tПонедельник, 28 Сентябр 2015 15:22\tМаккадаги фожеанинг асл сабаби нима эди? Жаҳон оммавий ахборот воситларининг биринчи саҳифаларида Макка ёнида Мино водийсида юзага келган тиқилинч оқибатида 700 дан ортиқ ҳожининг ҳалок бўлгани ҳақидаги хабарларга тўлиб кетди. Бу сўнгги чорак аср ичида содир бўлган энг йирик фожеадир.\nБатафсил ...\tШанба, 26 Сентябр 2015 23:24\tФожиадан сўнг ҳаж ибодатига оид ташкилий ишлар ўзгартирилади\tСаудия Арабистони ҳукумати Маккадаги фожиадан сўнг ҳажни ташкиллаштириш режаларига ўзгартириш киритмоқда, дея хабар беради РИА Новости.\nБатафсил ...\tСешанба, 22 Сентябр 2015 22:46\tҒолиблар\tЖума. Москванинг совуқ ҳавосида мўминларни жума намозига чорлаётган азон товуши таралмоқда. Бу овоз Холиқнинг буюклиги, Аллоҳдан бошқа ибодат қилишга лойиқ илоҳ йўқлиги ҳамда Муҳаммад унинг Расули эканлиги тўғрисидаги гувоҳликни ҳам эълон қилмоқда. Бу калималарни тинглаган ҳолда мен хаёлан қишки Москвадан мозийга – офтобдан қовжираган жазирама Арабистонга, анбиёларнинг хотими – Пайғамбаримизнинг даъвати бошланган ерга сафар қилмоқдаман.\nБатафсил ...\tКалит сўзлар Ўзбекистон\tАмерика\tАфғонистон\tАҚШ\tБритания\tБуюк Британия\tГермания\tДубай\tИШИД\tИроқ\tИсроил\tМакка\tМесси\tМосква\tОАВ\tОлимлар\tПутин\tРоналду\tРоссия\tСаудия\tСаудия Арабистони\tСурия\tТеррор\tТрамп\tТуркия\tХитой\tЭрон\tаёллар\tвидео\tжазо\tзарар\tисломофобия\tкитоб\tмасжид\tмуслима\tнамоз\tрисола\tтадқиқот\tтерроризм\tуруш\tфатво\tшиа\tўлим\tҚирғизистон\tҚозоғистон\tҚуръон\tҲалаб\tҳалокат\tҳибс\tҳижоб\tЯнги Дунё - Жонли Журнал. Abu Muslim (c) 2015-2017 йил


КЎПЧИЛИК БЕСЛАН ФОЖИАСИ ҲАҚИДА ТЎЛИҚ МАЪЛУМОТГА ЭГА ЭМАС\nСамандар Беслан воқеаси якунланган бўлишига қарамасдан¸ кўп саволлар ҳамон жавобсиз қолмоқда. Беслан фожиаси дунë матбуотида турлича ëритилмоқда. Кремл мазкур ҳодиса ортида халқаро террор тармоғи турганини айтаëтган бир пайтда¸ матбуотда бу тахминлар инкор этилмоқда. Афтидан¸ Беслан фожиаси борасидаги баҳс-мубоҳасалар анча давом этадиган кўринади.Бунинг устига¸ Россия Президенти Владимир Путин Бесландаги мактаб ишғол қилингиши ва фожиа қурбонлари сони кўплиги сабабларини ўрганиш учун жамоатчилик текшируви ўтказишга рухсат бермади. Президент Бесландаги воқеа билан расмий Москванинг Чеченистонга нисбатан қўллаëтган сиëсати ўртасида ҳеч қандай алоқа йўқ¸еди. Бу эса¸ Россия раҳбарининг кўплаб танқидларга учрашига сабаб бўлмоқда. Зеро¸мактабдагиларни гаровга олганларнинг Россия хукумати олдига қўйган талаби Чеченистондаги зўравонликни тўхтатиш ва у ердан Россия ҳарбийларини олиб чиқиб кетиш эди.Мавзуни Самандар давом эттиради.\nКўпчилик ҳанузгача Беслан фожиаси ҳақида тўлиқ маълумотга эга эмас. Одамлар аслида нима бўлгани¸ қуролли гуруҳнинг қандай қилиб шаҳарга кириб келгани ва ҳукумат томонидан тарқатилган шубҳали маълумотлар ортида ким турганини тушуниб етолмаяпти.\nМаълумотларга кўра¸ шимолий осетияликларнинг маҳаллий расмийларига нисбатан ғазаби кучайган . Республика Президенти Александр Дзасохов Беслан фожиаси қурбонига айланганлар яқинларидан ўзининг шахсий узрини сўраган бўлиши мумкин¸ аммо Озодлик радиосининг Шимолий Осетиядаги мухбири Татяна Собол узрнинг ўзи одамлар учун кифоя эмаслигини айтади.\nМухбиримизга кўра¸ сешанба куни Шимолий Осетия кўчаларига чиққан бир ярим мингга яқин одам қурбон бўлганлар руҳини ëд олиш билан бирга маҳаллий ҳукумат истеъфосини ҳам талаб қилишни бошлаган:\n"Норозилик намойиши ўтказган гуруҳ маҳаллий расмийларнинг истеъфосини талаб қилмоқда. Намойишда иштирок этганларнинг деярли ҳаммаси Беслан фожиасида ҳукумат аъзоларини айбламоқда”¸- деди Татяна Собол.\nШимолий Осетиядаги “Осетия” номли нодавлат ташкилоти раҳбари Валерий Таказов расмийлар Беслан фожиаси учун жавобгарлигини айтади :\n“ Ҳар бир шахснинг ўз қилмиши учун жавоб беришга тўғри келади¸ шу жумладан¸ республика президенти ҳам. Ҳеч кимга сир эмаски¸ президент Александр Дзасоховнинг Шимолий Осетиядаги обрўсини яхши¸деб бўлмайди ва ҳукуматга ҳам¸депутатларга ҳам кутилганидек эмас”.\nРоссия матбуоти бугун ҳам асосий эътиборини Беслан фожиасига қаратди. Сўнгги бир неча кун ичида “Московский Комсомолец” газетаси “Ëлғонлар хроникаси” сарлавҳаси остида бир неча мақола чоп этиб¸унда ҳукуматнинг Бесландаги воқеаларга нисбатан билдирган дастлабки муносабатлари ва у ҳақда нотўғри маълумот берганлигини ëзади.\n“Известия” газетаси ҳам Беслан фожиаси гувоҳларининг сўзларига таяниб ëзган мақоласида ҳукумат тарқатаëтган маълумот Беслан фожиаси гувоҳларининг айтаëтгани билан тўғри келмаëтганини ëзади.\nДушанба куни Россия Президенти Владимир Путин хорижий журналистлар билан матбуот анжумани ўтказди.\nГарчи¸Чеченистон сепаратчилари етакчиси Аслан Масхадов нафақат Беслан фожиасига ¸балки бунга қадар Россияда юз берган икки самолëтнинг портлатилиши ва Москвада ҳудкуш аëлнинг ўзини портлатиб юборишига ҳеч қандай алоқаси йўқлигини билдирсада¸ Россия Президенти бу гапларни нотўғри¸ деб ҳисоблайди. Владимир Путин Беслан фожиаси ортида халқаро террор тармоғи турганини айтди.\nАслан Масхадовнинг вакили Аҳмад Закаев Озодлик мухбири билан телефон орқали қилган мулоқотида бу ҳақда шундай деди:\n“ Беслан фожиасида Аслан Масхадовнинг қўли борлиги ҳақидаги баëнот¸ мактабни штурм билан қўлга олган қуролли гуруҳ аъзолари орасида ҳорижий жанггарилар ҳам бор ¸ деган маълумот каби дезинформация - нотўғри маълумотдир.Россия ҳукуматининг мақсади одамларга Беслан воқеаси ортида халқаро террор қўли борлигини кўрсатишдир. Ваҳоланки¸ Масхадов ҳақидаги маълумот ҳам ҳорижий жанггарилар ҳақидаги маълумот ҳам ëлғондир”.\nРоссия Президенти Владимир Путин Беслан воқеасини ўрганиш учун жамоатчилик текшируви ўтказилмаслигини таъкидлади. Ҳозирча Президент айтган гап шу. Балки¸ бир оз ўтиб халқ оммавий ахборот воситалари билан ҳамкорликда Владимир Путинни ўз фикрини ўзгартишга ундаши мумкин. Балки¸ мамлакат Путиннинг террорга қарши олиб бораëтган сиëсатига умуман аралашмас.


Ўзбекистон ЖСТга аъзо бўлса, «Ўзавтосаноат» хорижий ишлаб чиқарувчилар рақобатига қанчалик дош беради?\nИқтисодиёт 20:20 / 07.06.2019 17361\n«Ўзавтосаноат» Ўзбекистон ЖСТга аъзо бўлса, вужудга келадиган рақобатга дош бериш учун қатор чораларни кўрмоқда. Таннархни арзонлаштириш, янги моделлар ва модернизация шулар жумласидан. АЖ бошқаруви раисининг иқтисодий масалалар бўйича ўринбосари 7 июнь куни Ахборот ва оммавий коммуникациялар агентлигида «Ўзавтосаноат» АЖ вакиллари иштирокида бўлиб ўтган матбуот анжуманида Kun.uz мухбири саволига шундай жавоб берди.\nЎзбекистон Жаҳон Савдо ташкилотига аъзо бўлишни режалаштирмоқда. Бу ўз-ўзидан маҳаллий йирик ишлаб чиқарувчилар қатор имтиёзлардан маҳрум бўлишини, божхона тўловлари бир маромга келтирилиши, яъни камайтирилишини англатади. Хорижий ишлаб чиқарувчи компаниялар Ўзбекистонга кириб келишга интилишади. Бу ҳолатда «Ўзавтосаноат» АЖ рақобатга қанчалик дош бера олади ва бунинг учун қандай ишлар амалга оширилмоқда?\n«Авваламбор, рақобатбардош бўлиш учун ишлаб чиқараётган маҳсулотларимиз таннархи пасайтирилиши лозим. Мисол учун, ўтган 2018 йилда таннархни 1-2 трлн сўм миқдорида арзонлаштирдик. Иккинчидан, маҳаллий корхоналар модернизацияси амалга оширилмоқда. Учинчиси, бу янги моделлар. Шу каби 2-3та асосий жиҳатларга эътибор берсак ва ишлаб чиқаришга жорий қила олсак, Ўзбекистон ЖСТга кирган тақдирда ҳам, биз рақобатга тайёр ҳолда кирамиз», - деди «Ўзавтосаноат» АЖ бошқаруви раисининг иқтисодий масалалар бўйича ўринбосари Рустам Юсупов.


Катта фиқҳ энциклопедияси: Иброда таълиқ қилиш, қайдлаш ва изофа этиш | Azon.uz - Ахборот-таҳлилий портал\nКатта фиқҳ энциклопедияси: Иброда таълиқ қилиш, қайдлаш ва изофа этиш\n884 21:15 11.12.2021\n(50-қисм 51-қисм 52-қисм 53-қисм 54-қисм 55-қисм 56-қисм 57-қисм 58-қисм 59-қисм 60-қисм 61-қисм 62-қисм 63-қисм 64-қисм 65-қисм 66-қисм 67-қисм 68-қисм 69-қисм 70-қисм 71-қисм 72-қисм 73-қисм 74-қисм 75-қисм 76-қисм 77-қисм)\nИброда таълиқ қилиш, қайдлаш ва изофа этиш\n47. Таълиқ – бир нарсанинг топилишини бошқа нарсанинг топилишига боғлаш экани маълум. У то шарт ҳосил бўлмагунча ҳукм юзага келишини ман қилади. Қайдлашга келсак, унинг ҳукм юзага келишга алоқаси йўқ. У аслий ақднинг натижаларини ўзгартириш, тўғирлаш учун ишлатилади. Уни “шартга яқинлаштириш” деб ҳам номланади. Изофага келсак, у ҳукмнинг бошланишини келажак замонга кечиктириш учун бўлади. Баъзи масалалар борки, бирбирига ўхшаса-да, аммо уларнинг ҳукми турлича бўлади. Бу нинг сабаби икки ҳолатда ҳам таълиқ ва қайдлашни “шартга таълиқ қилиш” деб номланишидир. У иккисининг бундай номланишига сабаб эса, иккисида ҳам шарт борлигидир.\nа) Шартга таълиқ қилиш:\n48. Агар ибро амалда бўладиган шартга таълиқ қилинса, у амалга оширилган ҳукмидадир. Борди-ю, у ўлимга таълиқ қилинса, ўлимдан кейинги нарсага изофа қилингандек бўлади. Бунинг ҳукми кейинроқ келади. Агар у мувофиқ бўлган шартга таълиқ қилса, масалан, “Агар сени зиммангда менга тегишли дайн бўлса” ёки “мен ўлсам, сен ундан халоссан” деса, уламолар иттифоқига кўра, бу – жоиз. Бунинг жоизлигига саҳоба Абу Юср розияллоҳу анҳунинг қарздорга қарата: “Агар тўлашга бир нарса топсанг, тўла. Бўлмаса, сен – ҳалолликдасан (яъни кечдим)” деган сўзлари ҳужжат сифатида келтирилади. Ибн Муфлиҳ раҳматуллоҳи алайҳ “Бу тўғри йўналишдир. Шайхимиз ҳам шуни ихтиёр этганлар”, деган. Иброни юқоридагилардан бошқачароқ шартларга таълиқ қилишга келсак, бундай ибро борасида фақиҳларнинг турли фикрлари мавжуд:\nбиринчи фикр – гарчи бу урфда жорий бўлса-да, у жоиз эмас. Бу ҳанафий мазҳабимиз фақиҳлари, шофеъийлар мазҳабидаги ва имом Аҳмаддан келтирилган аниқ бир ривоятдир. Чунки иброда мулк қилиб бериш маъноси ҳам мавжуд. Таълиқ эса мулк қилиб беришда эмас, соқит қилишларда жорий қилинган. Зеро, мулк қилиб беришни бирон шартга таълиқ қилиб бўлмайди;\nиккинчи фикр – агар шарт кишилар ўртасида маълум бўлса, бунда таълиқ қилиш жоиз. Акс ҳолда жоиз бўлмайди. Бу баъзи ҳанафий фақиҳларимиз фикридир. учинчи фикр – таълиқнинг мутлақ жоизлиги. Бу моликийларнинг мазҳаби ва Имом Аҳмад раҳмутуллоҳи алайҳдан келтирилган яна бир ривоятдир.\nб) Шартга қайдлаш:\n49. Ҳанафий уламоларимиздан Бобартий раҳматуллоҳи алайҳ бир қоида ишлаб чиққанки, унинг ёрдамида лафз ва маъно жиҳатидан шартга қайдлашни шартга таълиқ қилишдан ажратиш мумкин. Лафз жиҳатдан ажратишга келсак, шартга қайдлашда шарт сурати кўринмайди ва шарт сўзлари ҳам келмайди. Бунга мисол: “Шу ишни қилишинг эвазига сени қарздан халос қилдим”, дейишдир. Шартга таълиқ қилишда эса шарт аломатлари (сўзлари) ишлатилади. Масалан, “Агар шуни қилсанг, сен қарздан халоссан”, дейилади.\nМаъно жиҳатдан фарқ шуки, шартга қайдлашда ҳукм шу заҳоти собит бўлади. Бироқ шарт топилмаса, у заволга кетади. Шартга таълиқ қилинганда эса, ҳукм шу заҳоти собит бўлмайди. У шарт топилсагина юзага келади. Косоний раҳматуллоҳи алайҳ иккаласи ўртасидаги фарқни қисқа сўз билан баён қилган: “Таълиқ бу – ақднинг таълиқидир. Қайдлаш эса фасхни шартга боғлашдир”.\nҲанафий мазҳабимиз фақиҳлари, моликий, шофеъий ва ҳанбалийлар иброни шартга қайдлаш умумий тарзда дуруст эканини айтганлар. Ҳар бир мазҳаб ўзлари маъқул деб билган шартга ҳукм қилиш борасидаги тафсилотларга суяниб, шу қарорга келган. Бу борадаги муфассал маълумотлар “Шарт” бобида келади.\n50. Ҳанафий мазҳабимиз фақиҳлари иброни (ўлимдан бошқа нарсага) изофа қилиш ботил эканини айтганлар. Бу борада мазкур вақт маълум бир соатга белгилашнинг аҳамияти йўқ. Ибро изофани қабул қилиши борасида бошқа мазҳабларда фикр учратмадик. Шу билан бирга фуқаҳоларнинг иборалари ибродаги асл ҳолат танжиз (яъни ҳеч нарсага боғламай тўғридан-тўғри амалга ошириш) эканлигини ифодалайди. Қўшимча равишда “Ибро – мулк қилиб беришни ўз ичига олган соқит қилишдир”, деган гапларидан иброни бирор нарсага изофа қилиш тақиқлангани маълум бўлмоқда. Зеро, мулк қилиб бериш маълум вақтга изофа қилинмайди. Иброни ўлимдан кейинги ҳолатга изофа қилиш дуруст экани борасида хилоф борлигидан хабаримиз йўқ. Чунки иброни ўлимдан кейинги ҳолатга изофа қилиш – иброга васият қилишдир.\nКатта фиқҳ энциклопедияси Махсус Ислом Илм ИБРО\n108 21:50 25.05.2022\n184 21:50 24.05.2022\n253 21:50 23.05.2022\n469 21:50 22.05.2022\n364 21:50 21.05.2022\n434 21:50 20.05.2022


Параосиё ўйинлари совриндорларига пул мукофотлари топширилди / Olamsport.com\n08:20UFC. Жумагуловнинг жангидан лавҳаларни томоша қилинг (ВИДЕО)\t0 07:56"Реал" футболчилари мавсумда бош билан 12 та гол уришди. Улар ТОП-5да фақат битта жамоадан ортда қолишмоқда\t0 07:20UFC 257. Жангларни қандай қилиб томоша қилиш мумкин? (ҳаволалар)\t1 06:47UFС 257. Узоқ кутилган оқшом бошланди + (МАТНЛИ ТРАНСЛЯЦИЯ + ФОТО)\t4 21:13Ильяс Бекбулатов кучлилар турнири ғолиби!\t0 18:41"Тарихдаги энг зўри бўлмоқчиман". UFCнинг амалдаги чемпиони Макгрегорни жангга чорлади\t6 18:20Карикатура: Месси ва Суарес Ла Лига тўпурарлар жадвалини бошқармоқда\t0 17:58Қорақалпоғистон Республикасида велосипед спорти федерациясига янги раис сайланди\t0 17:37Хабиб Нурмагомедов Макгрегорга қарши жангдаги хатоси ҳақида гапирди\t1 17:16Канело Йилдиримга қарши жангдан нималар кутаётгани ҳақида гапирди\t0 16:40Уилшер: "Ҳеч қачон Чемпионшипда ўйнайман деб ўйламагандим"\t0 16:16Томас Бах Токио Олимпиадасининг қолдирилмаслиги бўйича МОҚ вакиллари билан онлайн учрашув ташкил қилди\t0 15:41Уайт Конор билан реваншга кўндириш учун Хабибга нима дегани аниқ бўлди\t4 15:19Диллиан Уайт Поветкинга қарши реванш олдидан Леннокс Льюиснинг мураббийини ёллади\t0 14:52Карикатура: "Барселона" ўйинчилари пенальтидан фойдаланишда оқсашмоқда\t0\nПараосиё ўйинлари совриндорларига пул мукофотлари топширилди\nУшбу мусобақада ўзбекистонлик паралимпиячилар ҳар қачонгиданда муваффақиятли иштирок этиб, умумий ҳисобда 77 та медаль – 35 та олтин, 24 та кумуш ва 18 та бронза медалларини қўлга киритгандилар. Бу орқали Ўзбекистон Параосиё ўйинларида медаллар сифати бўйича ҳам, сони бўйича ҳам ўз рекордини янгилади.


Кеча Pepsi- Суперлиганинг 15-тури доирасида “Навбаҳор” ўз майдонида “Қўқон-1912” ни қабул қилди. Учрашув майдон эгаларининг устунлиги остида бошланди. Биринчи бўлимнинг 5-дақиқадаёқ мезбонлар ҳисобни очишди. Илҳом Бойдедаевнинг ерлатиб берган зарбасини меҳмонлар дарвозабони қайтара олмади. Мезбонлар 1:0 ҳисобида олдинга чиқиб олдилар. Голдан руҳланган майдон эгалари ҳужумкорликни оширишди. Учрашувнинг 10-дақиқасида яна мезбонларда қулай имконият юзага келди. Азамат Алланиёзовнинг дастлабки зарбаси мезбонлар ҳимоячиларига теккан бўлса, унинг такроран йўллаган зарбасига аниқлик етишмади. Учрашувнинг 19-дақиқасида майдон эгалари яна бир бор Ўткир Юсупов қўриқлаётган дарвозага гол киритишни уддасидан чиқдилар. «Қўқон 1912» ҳимоячилари ҳимояда тартибсиз кўрсатган ўйини эвазига Азамат Алланиёзов меҳмонлар дарвозасини ишғол қилиб, таблодаги ҳисобни 2:0 кўринишига келтириб қўйди.\nУчрашувнинг 24-дақиқасида яна мезбонларда рақиб дарвозасини ишғол этиш учун имконият юзага келди. Бу вазиятда Сардор Сулаймоновнинг зарбасини Ўткир Юсупов қайтарди.\nШундан сўнг меҳмонлар ҳам хавфли ҳужумларни уюштиришни бошладилар. Учрашувнинг 31-дақиқасида Қувондиқ Рўзиевнинг зарбаси ноаниқ кўриниш ҳосил қилди.\nБиринчи бўлим охирларида мезбонларда жуда қулай имконият юзага келганди. Сардор Сулаймонов мехмонлар дарвозабони бирга бир вазиятга чиқиб борди, лекин зарба бера олмади.\nУчрашувнинг 38-дақиқасида меҳмонлар жарима тўпиш ҳуқуқига эга бўлдилар. «Қўқон 1912» сардори Мурод Холмуҳаммедов жаримадан йўллаган зарбасига аниқлик етишмади.Биринчи бўлим 2:0 ҳисобида якунига етди.\nИккинчи бўлим бошида меҳмонлар бош мураббийи Қувондиқ Рўзиев ўрнига тажрибали ҳужумчи Носир Отақўзиевни туширди. Иккинчи бўлим бошида меҳмонлар ўйини бир оз жонланди ва улар ташаббусга эга бўла бошладилар.\nУчрашувнинг 55-дақиқасида майдон эгалари уюштирган ҳужум хавфли чиқди. Аъзам Алиевнинг кучли зарбасидан Ўткир Юсупов бартараф этди. Шундан сўнг майдон эгалари кетма-кет ҳужум уюштира бошладилар. Ушбу ҳужумларда Азамат Алланиёзов ва Аъзам Алиевнинг яқин масофадан йўллаган зарбаларини меҳмонлар дарвозабони моҳирлик билан қайтариб қолди. Ушбу учрашувда «Қўқон 1912» посбони Ўткир Юсупов жамоасини бир неча бор муқаррар голлардан қутқариб қолганлигини таъкидлаб ўтиш жоиз.\nУчрашувнинг 74-дақиқасида яна меҳмон жамоа ҳимоячисининг қўпол хатосидан сўнг тўпни Рўзимбой Аҳмедов эгаллаб олди ва ҳисобни йирик 3:0 кўринишга келтириб қўйди.\nИккинчи бўлим якунида меҳмонлар ҳисобни қмсқартириш учун кетма-кет ҳужумлар уюштирган бўлсаларда, наф келтирмади. Ҳакам томонидан иккинчи бўлимга қўшиб берилган дақиқалар ўтиб бораётган вақтда мезбонлар ўз жарима майдонлари ёнида Жавоҳир Сиддиқовга қарши ўйин қоидасини бузишди.Суҳроб Бердиевнинг жаримадан берган зарбаси дарвоза тўсини устидан ўтиб кетди.\nГоллар: Илҳом Бойдедаев (5), Азамат Алланиёзов (19). Рўзимбой Аҳмедов (74).\nҳисобда Қўқон учратди ни Навбаҳор мағлубиятга йирик quot quot quot quot